EUROOPAN KOMISSIO Strasbourg 13.12.2022 COM(2022) 729 final 2022/0424(COD) Ehdotus EUROOPAN PARLAMENTIN JA NEUVOSTON ASETUS matkustajien ennakkotietojen (API-tiedot) keräämisestä ja siirtämisestä ulkorajavalvonnan tehostamiseksi ja helpottamiseksi, asetuksen (EU) 2019/817 ja asetuksen (EU) 2018/1726 muuttamisesta sekä neuvoston direktiivin 2004/82/EY kumoamisesta {SEC(2022) 444 final} - {SWD(2022) 421 final} - {SWD(2022) 422 final} - {SWD(2022) 423 final}



PERUSTELUT 1.EHDOTUKSEN TAUSTA •Ehdotuksen perustelut ja tavoitteet Viime vuosikymmeninä lentomatkustajien määrä on kasvanut ja tehostamiseen pyrkivät innovaatiot ovat johtaneet suurempiin lentokoneisiin ja tarpeeseen sujuvoittaa matkustajavirtoja lentoasemilla. Kansainvälisen siviili-ilmailujärjestön (ICAO) mukaan vuonna 2019 reittiliikenteessä kuljetettiin maailmanlaajuisesti 4,5 miljardia matkustajaa. EU:n alueelle saapuu tai sieltä poistuu vuosittain yli puoli miljardia matkustajaa, mikä aiheuttaa painetta EU:n ilmaulkorajoilla. Matkustajien ennakkotietojen (Advance Passenger Information, API) käsittely, josta säädetään nykyisessä API-direktiivissä ja tässä ehdotuksessa, on rajavalvonnan väline, jolla edistetään rajatarkastusten tehokkuutta ja tuloksellisuutta helpottamalla ja nopeuttamalla matkustajien ja miehistön jäsenten selvitystä sekä torjutaan laitonta maahanmuuttoa. API-tiedot ovat matkustajien matkustusasiakirjoihin sisältyviä henkilöllisyystietoja, jotka yhdistetään lähtöselvityksen yhteydessä kerättyihin lentotietoihin ja siirretään määrämaan rajaviranomaisille. Koska nämä viranomaiset saavat API-tiedot ennen lennon saapumista, ne voivat sovellettavan lainsäädännön mukaisesti seuloa etukäteen matkustajia ja miehistön jäseniä riskiprofiilien, tarkkailulistojen ja tietokantojen perusteella, mikä nopeuttaa vilpittömässä mielessä matkustavien henkilöiden rajatarkastuksia ja vapauttaa resursseja ja aikaa sellaisten henkilöiden tunnistamiseen, jotka on tutkittava tarkemmin saapumisen yhteydessä. Vaatimus API-tietojen keruu- ja siirtojärjestelmien perustamisesta sisällytettiin kansainväliseen siviili-ilmailun yleissopimukseen (Chicagon yleissopimus) vuonna 2017. EU:ssa API-tietojen keräämistä ja siirtämistä säännellään API-direktiivillä. Kyseisessä direktiivissä lentoliikenteen harjoittajat velvoitetaan siirtämään API-tiedot pyynnöstä määrämaan rajaviranomaisille ennen lennon lähtöä. Siinä ei kuitenkaan velvoiteta jäsenvaltioita pyytämään API-tietoja lentoliikenteen harjoittajilta, mikä johtaa puutteisiin ja epäjohdonmukaisuuksiin tietojen keruussa ja käytössä, kun muutamat jäsenvaltiot keräävät API-tietoja järjestelmällisesti ja toiset taas eivät. Kaikkien jäsenvaltioiden osalta arvioidaan, että API-tietoja kerätään keskimäärin 65 prosentista saapuvista lennoista. Tästä seuraa, että henkilöt, jotka haluavat välttää tarkastukset ja reitit, joilla API-tietoja kerätään johdonmukaisesti, voivat helposti matkustaa määränpäähänsä käyttämällä reittejä, joilla API-tietoja käytetään harvemmin tai ei lainkaan. Hiljattain tehty API-direktiivin arviointi osoitti, että myös silloin, kun jäsenvaltiot pyytävät API-tietoja, niiden kansalliset viranomaiset eivät aina käytä näitä tietoja johdonmukaisesti. API-tietojen avulla rajavartijat voivat tehdä etukäteen matkustajien henkilöllisyyden ja matkustusasiakirjojen voimassaolon tarkastuksia Schengenin rajasäännöstön mukaisten tietokantojen perusteella. Kaikki jäsenvaltiot eivät kuitenkaan käytä API-tietoja suorittaakseen ennakkotarkastuksia Schengenin rajasäännöstössä vahvistettujen tietokantojen perusteella. Esimerkiksi Irlanti, joka ei osallistu Schengenin rajasäännöstöön, soveltaa vastaavaa kansallista lainsäädäntöä. Tämä tilanne ei tule muuttumaan ehdotetun asetuksen seurauksena. API-direktiivissä asetetaan API-tietojen keräämiselle, siirtämiselle ja käsittelylle vain muutamia vaatimuksia, jotka koskevat tiedonkeruun kattamia lentoja, kerättäviä tiedonosia ja tiedonkeruun keinoja, eikä niissä oteta huomioon API-tietojen keräämistä koskevien kansainvälisten vaatimusten ja suuntaviivojen kehitystä. Tämä on johtanut hyvin vaihteleviin käytäntöihin, mikä haittaa rajatarkastusten tehokkuutta ja tuloksellisuutta ja aiheuttaa lisärasitetta lentoliikenteen harjoittajille, joiden on noudatettava erilaisia vaatimuksia sen mukaan, millä reiteillä ne kuljettavat matkustajia ja mikä jäsenvaltio pyytää API-tietoja.API-tietojen keräämisen ja siirtämisen yhdenmukaistaminen kansainvälisten API-tietovaatimusten kanssa varmistaisi API-vaatimusten noudattamisen lentoliikennealalla. API-tietojen tehokas käyttö kuitenkin edellyttää, että tiedot ovat tarkkoja, täydellisiä ja ajantasaisia. Jos henkilöllisyystiedot eivät ole luotettavia ja todennettuja, kuten toisinaan nykyisin on, tietokantojen vertailu ei tuota luotettavia käytännön tuloksia. Koska verkossa tehtävästä lähtöselvityksestä on tullut yleinen käytäntö 20 viime vuoden aikana, matkustajat kirjaavat matkustusasiakirjaan sisältyvät API-tiedot yhä useammin manuaalisesti eli ilmoittavat tiedot itse. Kansallisille viranomaisille siirretyt puutteelliset, virheelliset tai vanhentuneet API-tiedot voivat johtaa porsaanreikiin siinä, millaisia tarkastuksia rajaviranomaiset voivat tehdä, ja lopulta johtaa myös virheellisiin tai tarpeettomiin matkustajien ja miehistön jäsenten tarkastuksiin. Tarve varmistaa kerättävien API-tietojen riittävä laatu liittyy läheisesti keinoihin, joita lentoyhtiöt käyttävät varmistaakseen, että kerätyt API-tiedot vastaavat matkustusasiakirjoissa esitettyjä tietoja. Nykyisessä API-kehyksessä ei säädetä keinoista, joilla API-tietoja olisi kerättävä matkustajilta ja miehistön jäseniltä. Tietojen manuaalisen kirjaamisen sijaan automatisoitu tiedonkeruu vähentäisi laatuongelmia ja tehostaisi API-tietojen käyttöä, mikä auttaisi myös vähentämään toimivaltaisten rajaviranomaisten ja liikenteenharjoittajien väliseen vuorovaikutukseen kuluvaa aikaa. API-tietojen keräämistä ja siirtämistä koskevan nykyisen oikeudellisen kehyksen tarkistaminen tarjoaa tilaisuuden tehostaa ulkorajavalvontaa ja laittoman maahanmuuton torjuntaa. Se auttaa varmistamaan, että kaikki henkilöt, jotka matkustavat unioniin (tai tarkemmin sanottuna Schengen-alueeseen osallistuviin maihin, joiden välillä ei suoriteta sisärajavalvontaa, jäljempänä ’Schengen-alue’, taikka Irlantiin) lentämällä kolmannesta maasta tai sellaisesta jäsenvaltiosta, joka ei osallistu ehdotettuun asetukseen, eli kolmansien maiden kansalaiset, kansalaisuudettomat henkilöt ja EU:n kansalaiset, voidaan tarkastaa API-tietojen perusteella etukäteen ennen heidän saapumistaan ja että jäsenvaltiot soveltavat yhdenmukaisia vaatimuksia tietojen keräämiseen ja siirtämiseen ulkorajavalvontaa varten ja laittoman maahanmuuton torjumiseksi. Ehdotuksella sujuvoitetaan matkustajavirtoja lentoasemilla ja nopeutetaan rajatarkastuksia ja autetaan näin varmistamaan, että kaikille lentomatkustajille voidaan suorittaa tehokkaasti järjestelmällisiä tarkastuksia sovellettavan lainsäädännön mukaisesti. •Yhdenmukaisuus muiden alaa koskevien politiikkojen säännösten kanssa Tässä ehdotuksessa käsitellään tarvetta laatia yhteiset säännöt API-tietojen keräämiselle ja siirtämiselle rajavalvontaa varten ja laittoman maahanmuuton torjumiseksi, mikä liittyy Schengen-alueen olemassaoloon ja henkilöiden liikkumista ulkorajojen yli koskevien yhteisten sääntöjen vahvistamiseen. Ehdotus on yhdenmukainen Schengenin rajasäännöstössä vahvistettujen velvoitteiden kanssa, jotka koskevat henkilöihin ulkorajoilla kohdistuvia rajatarkastuksia. Ehdotettu asetus liittyy laajojen EU:n tietojärjestelmien muodostamaan laajempaan kokonaisuuteen, joka on kehittynyt merkittävästi sen jälkeen, kun API-direktiivi annettiin vuonna 2004. Lisäksi Eurooppa-neuvoston kesäkuussa 2014 hyväksymissä strategisissa suuntaviivoissa esitetään rajavartijoiden ulkorajoilla toteuttamien menettelyjen laajentamista, jotta voidaan tehostaa ennen rajatarkastusasemaa tehtäviä tarkastuksia ja rajoittaa haitallisia vaikutuksia rajoilla. Tämä koskee muun muassa Schengenin tietojärjestelmää (SIS), viisumitietojärjestelmää (VIS) sekä Eurodac-järjestelmää. Lisäksi kehitteillä on kolme uutta järjestelmää: rajanylitystietojärjestelmä (EES), Euroopan matkustustieto- ja ‑lupajärjestelmä (ETIAS) ja kolmansien maiden kansalaisia ja kansalaisuudettomia henkilöitä koskeva eurooppalainen rikosrekisteritietojärjestelmä (ECRIS-TCN-järjestelmä). Kaikki nämä nykyiset ja tulevat järjestelmät ovat yhteydessä toisiinsa vuonna 2019 hyväksytyn ja parhaillaan käyttöönotettavan EU:n sisäisen turvallisuuden, rajaturvallisuuden ja muuttoliikkeen hallinnan tietojärjestelmien yhteentoimivuuskehyksen kautta. Tähän ehdotukseen sisältyvissä tarkistuksissa otetaan huomioon myös tämä yhteentoimivuuskehys. Ehdotetulla reitittimellä vältetään erityisesti teknisten komponenttien päällekkäisyys hyödyntämällä ETIAS-järjestelmään sisältyvän liikenteenharjoittajien yhdyskäytävän osia. Tämä yhdyskäytävä tarjoaa liikenteenharjoittajille tekniset keinot tehdä hakuja jäsenvaltioihin viisumivapaasti matkustavien kolmansien maiden kansalaisten ETIAS-asemasta. Ehdotetulla asetuksella varmistetaan, että eri tietoprosessit erotetaan toisistaan ja pidetään tiukasti erillään ja että EU:n eri välineissä määriteltyjä käyttöoikeuksia noudatetaan. Lisäksi ehdotetussa asetuksessa kytketään eu-LISAn nykyisen EES- ja ETIAS-järjestelmiä käsittelevän neuvoa-antavan ryhmän työ API-järjestelmää koskevaan tulevaan työhön, mikä lisää tehokkuutta ja mittakaavaetuja auttamalla välttämään päällekkäisyyksiä työryhmien välillä. Kuten edellä on selitetty, rajatarkastukset, joita ehdotetun asetuksen säännöillä on tarkoitus helpottaa ja tehostaa, on suoritettava Schengenin rajasäännöstön tai kansallisen lainsäädännön mukaisesti. Lisäksi tarkastuksissa noudatetaan yleisesti sovellettavia EU:n säädöksiä niissä vahvistettujen edellytysten mukaisesti. Henkilötietojen käsittelyn osalta tämä koskee erityisesti yleistä tietosuoja-asetusta ja EU:n tietosuoja-asetusta. Tämä ehdotus ei kuitenkaan vaikuta näihin säädöksiin. Edellä mainittujen EU:n säädösten soveltaminen tämän asetuksen nojalla vastaanotettujen API-tietojen käsittelyyn merkitsee sitä, että jäsenvaltiot soveltavat unionin oikeutta perusoikeuskirjan 51 artiklan 1 kohdassa tarkoitetulla tavalla, mikä tarkoittaa, että myös perusoikeuskirjan sääntöjä sovelletaan. Kyseisten EU:n säädösten sääntöjä on näin ollen tulkittava perusoikeuskirjan valossa. Koneellisesti luettavia matkustusasiakirjoja koskevat ICAO:n suuntaviivat on saatettu osaksi unionin lainsäädäntöä unionin kansalaisten henkilökorttien turvallisuuden lisäämisestä annetulla asetuksella (EU) 2019/1157 ja passien turvatekijöitä ja biometriikkaa koskevista vaatimuksista annetulla asetuksella (EY) N:o 2252/2004. Nämä asetukset mahdollistavat täydellisten ja laadukkaiden tietojen automatisoidun poimimisen matkustusasiakirjoista. Ehdotettu asetus olisi edelleen osa Schengenin säännöstöä. Lisäksi jäsenvaltioiden toimivaltaiset rajaviranomaiset vastaanottaisivat ja jatkokäsittelisivät API-tietoja ainoastaan sellaisiin rajavalvontaan ja laittoman maahanmuuton torjumiseen liittyviin tarkoituksiin, joita varten API-tietoja kerätään ehdotetun asetuksen mukaisesti. Tämä ehdotus liittyy läheisesti ehdotukseen asetukseksi API-tietojen keräämisestä ja siirtämisestä terrorismirikosten ja vakavan rikollisuuden ennalta estämistä, paljastamista ja tutkintaa sekä tällaisiin rikoksiin liittyviä syytetoimia varten, koska molemmat ehdotukset sisältävät samankaltaisia säännöksiä API-tiedonosien luettelosta, API-tietojen keräämisestä automatisoiduin keinoin ja tietojen siirtämisestä reitittimelle. 2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

•Oikeusperusta Tämän API-tietojen keräämisestä ja siirtämisestä rajavalvontaa varten ja laittoman maahanmuuton torjumiseksi annettavan asetusehdotuksen oikeusperusta on Euroopan unionin toiminnasta tehdyn sopimuksen (SEUT) 77 artiklan 2 kohdan b ja d alakohta ja 79 artiklan 2 kohdan c alakohta, kun otetaan huomioon asetuksen tavoite ja säädetyt toimenpiteet. SEUT-sopimuksen 77 artiklan 2 kohdan b alakohdan nojalla unionilla on valtuudet säätää toimenpiteistä, jotka koskevat ulkorajoja ylittäville henkilöille tehtäviä tarkastuksia, ja d alakohdan nojalla unionilla on valtuudet hyväksyä kaikki tarvittavat toimenpiteet, joilla otetaan vaiheittain käyttöön yhdennetty ulkorajojen valvontajärjestelmä. Lisäksi SEUT-sopimuksen 79 artiklan 2 kohdan c alakohdan nojalla unionilla on valtuudet säätää laittomaan maahanmuuttoon liittyviä toimenpiteitä. Tällä tavoin varmistetaan yhdenmukaisuus voimassa olevan API-direktiivin kanssa, joka perustuu samoihin säännöksiin. •Toissijaisuusperiaate SEUT-sopimuksessa unionille annetaan nimenomaisesti toimivalta säätää yhteisestä politiikasta, joka koskee ulkorajoja ylittäville henkilöille tehtäviä tarkastuksia. Tämä on selkeä tavoite, johon on pyrittävä EU:n tasolla. Samalla se kuuluu EU:n ja jäsenvaltioiden jaetun toimivallan piiriin. API-tietojen keräämistä ja siirtämistä koskevien yhteisten sääntöjen tarve rajavalvontaa varten ja laittoman maahanmuuton torjumiseksi liittyy erityisesti Schengen-alueen luomiseen ja henkilöiden liikkumista ulkorajojen yli koskevien yhteisten sääntöjen vahvistamiseen, erityisesti Schengenin rajasäännöstöön, sanotun kuitenkaan rajoittamatta Irlannin erityisasemaa. Yhden jäsenvaltion päätökset vaikuttavat näin ollen myös muihin jäsenvaltioihin, joten tällä alalla on tarpeen vahvistaa yhteiset ja selkeät säännöt ja toimintakäytännöt. Tehokas ja tuloksellinen ulkorajavalvonta edellyttää johdonmukaista lähestymistapaa koko Schengen-alueella, myös mahdollisuuteen tehdä matkustajien ja miehistön jäsenten tarkastuksia etukäteen API-tietojen perusteella. Tarve toteuttaa API-tietoja koskevia EU:n toimia tässä vaiheessa johtuu osaltaan myös Schengen-alueen ulkorajavalvontaa koskevan lainsäädännön viimeaikaisesta kehityksestä: –Vuoden 2019 yhteentoimivuusasetus mahdollistaa ulkorajojen yli liikkuvien henkilöiden järjestelmällisen tarkastamisen EU:n keskitetyissä turvallisuuden hallinnan, rajavalvonnan ja muuttoliikkeen hallinnan tietojärjestelmissä saatavilla olevien asiaankuuluvien tietojen perusteella. API-tietojen keskitetyn siirtomekanismin perustaminen EU:n tasolla on looginen jatko tälle kehitykselle. Yhteentoimivuusasetusten konseptien mukaisesti API-tietojen keskitetty siirtäminen voisi tulevaisuudessa johtaa siihen, että näitä tietoja käytetään myös eurooppalaisen hakuportaalin kautta tehtäviin hakuihin eri tietokannoista (SIS, Europolin tiedot). –Ulkorajoilla API-tietojen käyttö täydentäisi tehokkaasti EU:n matkustustieto- ja ‑lupajärjestelmän (ETIAS) ja rajanylitystietojärjestelmän (EES) tulevaa käyttöönottoa. API-tietojen käyttö olisi edelleen tarpeen ulkorajavalvonnassa, koska sen avulla rajavartijat saavat etukäteen tiedon siitä, onko matkustaja tai miehistön jäsen tosiasiallisesti noussut lentokoneeseen ja onko hän saapumassa Schengen-alueelle, mikä helpottaa rajatarkastusta, joka tehdään, kun kyseinen henkilö saapuu ulkorajalle. •Suhteellisuusperiaate Euroopan unionista tehdyn sopimuksen (SEU-sopimus) 5 artiklan 4 kohdassa vahvistetun suhteellisuusperiaatteen mukaisesti tietyn toimenpiteen luonne ja intensiteetti on sovitettava havaittuun ongelmaan. Kaikki tässä lainsäädäntöaloitteessa käsitellyt ongelmat edellyttävät tavalla tai toisella EU:n tason lainsäädäntötoimia, jotta jäsenvaltiot voivat puuttua näihin ongelmiin tuloksellisesti menemättä kuitenkaan pidemmälle kuin on tarpeen näiden ongelmien ratkaisemiseksi. Tällä ehdotuksella vahvistetaan oikeudellista kehystä, joka koskee API-tietojen keräämistä ja siirtämistä ulkorajavalvontaa varten ja laittoman maahanmuuton torjumiseksi. Ehdotuksella vahvistetaan API-tietojen käyttöä välineenä, jolla tehostetaan matkustajien ja miehistön jäsenten ennakkotarkastuksia ulkorajoilla. Näin edistetään paitsi tarkastusten tehokkuutta ja tuloksellisuutta myös laittoman maahanmuuton torjuntaa erityisesti rajatylittävän lentoliikenteen yhteydessä ja lentoliikenteen harjoittajien vastuun osalta. Kansainvälisten vaatimusten ja suositeltujen käytäntöjen mukaisesti tässä ehdotuksessa edellytetään, että lentoliikenteen harjoittajat keräävät ja siirtävät API-tiedot kaikista unioniin suuntautuvista lennoista ehdotuksessa määritetyllä tavalla. Ehdotuksessa asetetut velvoitteet rajoittuvat kuitenkin siihen, mikä on tarpeen tämän tavoitteen saavuttamiseksi. Tarkemmin sanottuna tässä ehdotuksessa vahvistetaan selkeät säännöt muun muassa sille, mitä API-tiedoilla tarkoitetaan, mistä lennoista lentoliikenteen harjoittajien olisi kerättävä API-tietoja ja miten API-tiedot olisi siirrettävä. Ehdotetulla asetuksella luodaan johdonmukainen lähestymistapa API-tietojen käyttöön ulkorajavalvontaa varten ja laittoman maahanmuuton torjumiseksi. API-tietoja koskevien vaatimusten yhdenmukaistaminen kaikissa jäsenvaltioissa lisää oikeusvarmuutta ja ennakoitavuutta ja sitä kautta myös vaatimusten noudattamista lentoliikenteen harjoittajien keskuudessa. Oikeasuhteisuus varmistetaan myös useilla ehdotetun asetuksen osatekijöillä, kuten rajaamalla velvoitteet ainoastaan saapuviin lentoihin, kohdentamalla vaatimus käyttää automatisoituja keinoja vain tiettyihin API-tietoihin sekä API-tietojen käsittelytapaa ja ‑tarkoitusta koskevilla suojatoimilla. Ehdotetussa asetuksessa suunnitellaan sellaisen reitittimen perustamista, joka toimisi jäsenvaltioiden ja lentoliikenteen harjoittajien välisenä yhtenä yhteyspisteenä kansainvälisten suositusten mukaisesti. Lisäksi siinä vahvistetaan EU:n tason lähestymistapa API-tietojen keräämiseen ja siirtämiseen. API-tietojen siirtäminen reitittimen kautta vähentäisi ilmailualalle aiheutuvia kustannuksia ja varmistaisi, että rajavartijat saavat nopeasti ja saumattomasti API-tiedot, joita tarvitaan kehittyneissä rajatarkastuksissa. Tämä lähestymistapa vähentää merkittävästi muodostettavien ja ylläpidettävien yhteyksien määrää jäsenvaltioiden näkökulmasta. Toisaalta se vähentää myös lentoliikenteen harjoittajien tarvetta ylläpitää monenlaisia yhteyksiä toimivaltaisiin rajaviranomaisiin sekä tuo mittakaavaetuja. EU:n tietotekniikkavirasto eu-LISA vastaa reitittimen suunnittelusta, kehittämisestä, ylläpidosta ja teknisestä hallinnoinnista. API-tietojen siirtäminen reitittimen kautta tukee lentojen seurantaa ja vähentää siten todennäköisyyttä, että lentoliikenteen harjoittaja ei noudata tässä ehdotuksessa säädettyä velvollisuutta toimittaa API-tietoja. •Toimintatavan valinta Toimintatavaksi ehdotetaan asetusta. Kuten tähän ehdotukseen liittyvässä vaikutustenarvioinnissa on arvioitu ja koska ehdotettuja toimenpiteitä on tarpeen soveltaa suoraan ja yhdenmukaisesti kaikissa jäsenvaltioissa, asetus on tarkoituksenmukaisin valinta. 3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET •Voimassa olevan lainsäädännön jälkiarvioinnit API-direktiivin arvioinnissa todettiin, että perusteet API-tietojen keräämiselle ja siirtämiselle toimivaltaisille rajaviranomaisille pätevät edelleen 15 vuotta direktiivin voimaantulon jälkeen. Direktiivin nykyiset tavoitteet, erityisesti rajavalvonnan parantaminen, joka voi myös auttaa torjumaan laitonta muuttoliikettä, ovat edelleen olennaisia asianomaisten sidosryhmien sekä yhteiskuntien tarpeiden kannalta. Lisäksi API-tietojen keräämisen ja siirtämisen katsottiin helpottavan laillista matkustamista.

Arvioinnissa todettiin, että direktiivin epäyhdenmukainen täytäntöönpano haittaa direktiivin tehokkuutta ja johdonmukaisuutta. Koska direktiivissä on säädetty ainoastaan vähimmäisvaatimuksista, API-järjestelmien toteutus ja API-tietojen käyttö on hajanaista. Lisäksi jäsenvaltioille jätetty mahdollisuus käyttää API-tietoja myös lainvalvontatarkoituksiin määrittelemättä selkeästi tällaisen käytön tarkoituksia tai puitteita on johtanut hajanaiseen täytäntöönpanoon kansallisella tasolla. Arvioinnissa havaittiin myös ristiriitaisuuksia muiden EU:n säädösten kanssa, mikä puolestaan aiheuttaa käytännön ongelmia sekä epävarmuutta asianosaisten, erityisesti rekisteröityjen, keskuudessa. API-direktiiviin sisältyvät henkilötietojen suojaa koskevat vaatimukset eivät täysin vastaa alan viimeisintä kehitystä. API-direktiivi ei myöskään ole täysin johdonmukainen matkustajatietoja koskevan kansainvälisen sääntelykehyksen kanssa, varsinkaan tietokenttien ja tiedonsiirtostandardien osalta. Arvioinnissa tuotiin esiin useita API-direktiiviin liittyviä puutteita, kuten i) standardoinnin ja yhdenmukaistamisen puute, ii) tiettyjen tietosuojatakeiden puuttuminen ja iii) se, että sääntöjä ei ole mukautettu selkeästi viimeisimpään poliittiseen ja oikeudelliseen kehitykseen EU:n tasolla. Nämä seikat vaikuttavat direktiivin vaikuttavuuteen sekä aiheuttavat rasitetta sidosryhmille ja tiettyä oikeudellista epävarmuutta API-tietoja kerääville ja siirtäville lentoliikenteen harjoittajille, tietoja vastaanottaville ja niitä jatkokäsitteleville toimivaltaisille rajaviranomaisille sekä viime kädessä matkustajille. Arvioinnin tuloksia on hyödynnetty vaikutustenarvioinnin ja tämän ehdotuksen valmistelussa. •Sidosryhmien kuuleminen Tämän ehdotuksen valmistelun yhteydessä kuultiin laajasti asiaankuuluvia sidosryhmiä, kuten jäsenvaltioiden viranomaisia (toimivaltaisia rajaviranomaisia ja matkustajatietoyksiköitä), liikennealan edustajia ja yksittäisiä lentoliikenteen harjoittajia. EU:n virastot, kuten Euroopan raja- ja merivartiovirasto (Frontex), EU:n lainvalvontayhteistyövirasto (Europol), vapauden, turvallisuuden ja oikeuden alueen laaja-alaisten tietojärjestelmien operatiivisesta hallinnoinnista vastaava EU:n virasto (eu-LISA) ja EU:n perusoikeusvirasto (FRA), antoivat myös panoksensa toimeksiantonsa ja asiantuntemuksensa mukaisesti. Aloitteessa otetaan huomioon myös vuoden 2019 lopussa API-direktiivin arvioinnin yhteydessä järjestetyn julkisen kuulemisen aikana saadut näkemykset ja palaute. Tätä ehdotusta tukevan vaikutustenarvioinnin valmistelun yhteydessä toteutetuissa kuulemistoimissa kerättiin palautetta sidosryhmiltä eri menetelmiä käyttäen. Näitä kuulemistoimia olivat erityisesti alustava vaikutustenarviointi, ulkoinen taustaselvitys ja joukko teknisiä työpajoja. Alustava vaikutustenarviointi julkaistiin palautetta varten 5. kesäkuuta ja 14. elokuuta 2020 väliseksi ajaksi. Siihen saatiin yhteensä seitsemän kannanottoa, joissa annettiin palautetta tulevan API-direktiivin soveltamisalan laajentamisesta, tietojen laadusta, seuraamuksista, API- ja PNR-tietojen suhteesta ja henkilötietojen suojasta. Ulkoinen taustaselvitys perustui asiakirjatutkimuksiin, haastatteluihin ja aihepiirin asiantuntijoille kohdistettuihin kyselyihin, joissa tarkasteltiin erilaisia mahdollisia API-tietojen käsittelyä koskevia toimenpiteitä ja selkeitä sääntöjä, jotka helpottaisivat laillista matkustamista ja olisivat myös yhdenmukaisia EU:n tietojärjestelmien yhteentoimivuusperiaatteiden, EU:n henkilötietojen suojaa koskevien vaatimusten ja muiden voimassa olevien EU:n säädösten ja kansainvälisten vaatimusten kanssa. Komission yksiköt järjestivät myös useita teknisiä työpajoja jäsenvaltioiden ja Schengenin säännöstöön osallistuvien maiden asiantuntijoiden kanssa. Näiden työpajojen tarkoituksena oli koota yhteen asiantuntijoita keskustelemaan vaihtoehdoista, joiden avulla voitaisiin vahvistaa tulevaa API-kehystä rajavalvontaa varten ja laittoman maahanmuuton sekä rikollisuuden ja terrorismin torjumiseksi. Sidosryhmien kuulemista kuvaillaan tarkemmin ehdotukseen liittyvässä vaikutustenarvioinnissa (liite 2). •Vaikutustenarviointi Komissio teki parempaa sääntelyä koskevien suuntaviivojen mukaisesti vaikutustenarvioinnin, joka esitetään liitteenä olevassa komission yksiköiden valmisteluasiakirjassa. Sääntelyntarkastelulautakunta tarkisti vaikutustenarvioinnin luonnoksen kokouksessaan 28. syyskuuta 2022 ja antoi siitä myönteisen lausunnon 30. syyskuuta 2022. Koska API-tietojen keräämisessä ja siirtämisessä havaittiin ongelmia, vaikutustenarvioinnissa arvioitiin toimenpidevaihtoehtoja, jotka koskevat API-tietojen keruun laajuutta edellä mainittuihin tarkoituksiin, sekä vaihtoehtoja keinoiksi parantaa API-tietojen laatua. Ulkorajavalvontaa varten ja laittoman maahanmuuton torjumiseksi suoritettavan API-tietojen keruun osalta vaikutustenarvioinnissa tarkasteltiin API-tietojen keräämistä yhtäältä kaikista Schengen-alueen ulkopuolelta saapuvista lennoista ja toisaalta kaikista Schengen-alueen ulkopuolisista saapuvista ja lähtevistä lennoista. Lisäksi vaikutustenarvioinnissa tarkasteltiin vaihtoehtoja API-tietojen laadun parantamiseksi: API-tietoja voitaisiin kerätä joko käyttämällä sekä automatisoituja että manuaalisia keinoja tai pelkästään automatisoiduin keinoin. Koska täydellinen API-tietue voidaan muodostaa vasta, kun matkustajat ovat nousseet lentokoneeseen, rajavartijat saavat API-tiedot vasta matkustajien ja miehistön jäsenten fyysisten poistumistarkastusten ja passintarkastuksen jälkeen, eli rajavartijoiden työn kannalta liian myöhään. Siksi vaihtoehtoa, jonka mukaan API-tiedot kerättäisiin kaikista asiaankuuluvista saapuvista ja lähtevistä lennoista, ei valittu parhaaksi arvioiduksi vaihtoehdoksi. Vaikutustenarvioinnin tulosten perusteella API-välineen osalta parhaaksi arvioitiin ratkaisu, joka käsittää API-tietojen keräämisen kaikista asiaankuuluvista saapuvista lennoista siten, että lentoliikenteen harjoittajat keräävät tietyt API-tiedot pelkästään automatisoiduin keinoin. Näiden vaihtoehtojen yhdistelmä parantaisi jäsenvaltioiden valmiuksia käyttää API-tietoja siten, että lentomatkustajat voidaan tarkastaa tehokkaasti ja tuloksellisesti etukäteen ennen heidän saapumistaan ulkorajoille. API-tietojen keräämistä ja siirtämistä koskevien vaatimusten yhdenmukaistaminen lisäisi vaatimusten noudattamista lentoliikennealalla, koska alaan sovellettaisiin samoja vaatimuksia kaikissa jäsenvaltioissa. Luotettavammat ja todennetut API-tiedot, mukaan lukien automatisoiduin keinoin kerätyt API-tiedot, auttaisivat tunnistamaan korkean riskin matkustajat ja miehistön jäsenet ja nopeuttaisivat ulkorajatarkastuksia ja matkustajien selvitystä saapumisen yhteydessä. Ehdotus on johdonmukainen myös eurooppalaisessa ilmastolaissa vahvistetun ilmastoneutraaliustavoitteen sekä unionin vuosien 2030 ja 2040 tavoitteiden kanssa. Vaikutustenarvioinnissa tarkasteltiin myös muita vaihtoehtoja, kuten API-tietojen keräämistä myös muista liikennemuodoista, kuten meriliikenteen, rautatieliikenteen ja linja-autoliikenteen harjoittajilta, mutta ne hylättiin. Vaikutustenarvioinnissa todettiin, että EU:n ja kansainväliset säännöt edellyttävät jo nyt, että meriliikenteen harjoittajat siirtävät jäsenvaltioiden rajaviranomaisille etukäteen matkustajatiedot saapuvilla ja lähtevillä reiteillä. Meriliikenteen harjoittajia koskeva EU:n lisävelvoite API-tietojen siirtämisestä olisi näin ollen tarpeeton. Lentoliikennealaan verrattuna matkustajatietojen kerääminen on vaikeampaa maaliikenteen, kuten rautatie- tai linja-autoliikenteen, harjoittajille (esimerkiksi lähtöselvitystä ei edellytetä ja nimellä varustettuja lippuja ei anneta järjestelmällisesti). Tiedonkeruu edellyttäisi mittavia investointeja liikenteenharjoittajien fyysiseen infrastruktuuriin, millä olisi huomattavia vaikutuksia maaliikenteen harjoittajien taloudelliseen malliin sekä matkustajiin. Päätös olla sisällyttämättä näitä näkökohtia tähän asetusehdotukseen ei vaikuta sellaisten jäsenvaltioiden käytäntöihin, jotka edellyttävät matkustajatietojen keräämistä myös rautatieyhteyksistä kansallisen lainsäädännön perusteella, edellyttäen että nämä tiedot ovat EU:n lainsäädännön mukaisia. •Perusoikeudet ja henkilötietojen suoja Tässä aloitteessa säädetään matkustajien ja miehistön jäsenten henkilötietojen käsittelystä, ja siten sillä rajoitetaan EU:n perusoikeuskirjan 8 artiklassa ja SEUT-sopimuksen 16 artiklassa taatun henkilötietojen suojaa koskevan perusoikeuden käyttöä. Kuten Euroopan unionin tuomioistuin on korostanut, oikeus henkilötietojen suojaan ei ole ehdoton oikeus, mutta sen rajoittaminen on suhteutettava siihen tehtävään, joka tällä oikeudella on yhteiskunnassa, ja rajoittamisen on täytettävä perusoikeuskirjan 52 artiklan 1 kohdassa vahvistetut perusteet. Henkilötietojen suoja liittyy läheisesti myös yksityisyyden suojaan, joka sisältyy perusoikeuskirjan 7 artiklassa suojattuun oikeuteen yksityis- ja perhe-elämään. Lentoliikenteen harjoittajien velvollisuus kerätä API-tietoja kaikista ulkorajat ylittävistä matkustajista ja miehistön jäsenistä ja siirtää nämä tiedot reitittimen kautta toimivaltaisille rajaviranomaisille auttaa varmistamaan, että ulkorajoilla voidaan tarkastaa tehokkaasti ja tuloksellisesti etukäteen kaikki jäsenvaltioihin tulevat henkilöt, mikä edistää myös tavoitetta torjua laitonta maahanmuuttoa. Vaikka toimivaltaiset rajaviranomaiset eivät tee päätöksiä pelkästään API-tietojen perusteella, tämä ehdotus antaa rajaviranomaisille mahdollisuuden organisoida toimintaansa etukäteen ja helpottaa vilpittömässä mielessä matkustavien maahantuloa sekä muiden matkustajien havaitsemista. Edellä mainittuihin perusoikeuksiin puututaan vain siinä määrin kuin on ehdottoman välttämätöntä edellä tarkoitettujen tavoitteiden saavuttamiseksi, erityisesti rajoittamalla henkilöllisyystietojen kerääminen matkustajien ja miehistön jäsenten matkustusasiakirjoihin sisältyviin tietoihin sekä rajoittamalla käsittelyn laajuus siihen, mikä on välttämätöntä, myös henkilötietojen säilytysajan osalta. Lentoliikenteen harjoittajien velvoittaminen keräämään API-tietoja matkustajilta ja miehistön jäseniltä automatisoiduin keinoin voi lisätä henkilötietojen suojaan liittyviä riskejä. Näitä riskejä on kuitenkin rajoitettu ja lievennetty. Ensinnäkin vaatimusta sovelletaan vain tiettyihin API-tietoihin, ja automatisoituja keinoja on käytettävä vastuullisesti matkustusasiakirjoihin sisältyvien koneellisesti luettavien tietojen osalta. Toiseksi asetusehdotukseen sisältyy käytettäviä automatisoituja keinoja koskevia vaatimuksia, joita on tarkoitus tarkentaa delegoidulla säädöksellä. Lisäksi ehdotuksessa säädetään useista suojatoimista, kuten lokitietojen säilyttämisestä, henkilötietojen suojaa koskevista erityissäännöistä ja tehokkaasta valvonnasta.

Ehdotukseen sisältyy myös täydentäviä ja erityisiä suojatoimia, joilla varmistetaan perusoikeuskirjan noudattaminen. Ne koskevat muun muassa henkilötietojen käsittelyn turvallisuutta, tietojen poistamista ja käyttötarkoituksen rajoittamista sekä matkustajien ja miehistön jäsenten tiedonsaantioikeutta. Asetusehdotuksessa ei säännellä – lukuun ottamatta säännöstä, jolla varmistetaan käyttötarkoituksen rajoittamisen periaatteen noudattaminen – sitä, miten toimivaltaiset rajaviranomaiset käyttävät asetuksen nojalla saamiaan API-tietoja, koska tämä kuuluu jo muun lainsäädännön (Schengenin rajasäännöstön, henkilötietojen suojaa koskevan lainsäädännön ja perusoikeuskirjan) soveltamisalaan. Silti johdanto-osassa muistutetaan selkeyden vuoksi, että tällainen käyttö ei saa johtaa mihinkään perusoikeuskirjan 21 artiklan nojalla kiellettyyn syrjintään. 4.TALOUSARVIOVAIKUTUKSET Tämä lainsäädäntöaloite API-tietojen keräämisestä ja siirtämisestä ulkorajavalvonnan helpottamiseksi vaikuttaisi eu-LISAn ja jäsenvaltioiden toimivaltaisten rajaviranomaisten talousarvioon ja henkilöstötarpeisiin. eu-LISAn osalta arvioidaan, että reitittimen perustaminen edellyttää viraston määrärahojen lisäämistä noin 45 miljoonalla eurolla (nykyisen monivuotisen rahoituskehyksen mukaiset määrärahat ovat 33 miljoonaa euroa) ja että reitittimen tekniseen hallinnointiin tarvitaan vuodesta 2029 alkaen 9 miljoonaa euroa vuodessa. Lisäksi tarvitaan noin 27 lisävirkaa sen varmistamiseksi, että eu-LISAlla on tarvittavat resurssit niiden tehtävien hoitamiseen, jotka on osoitettu sille tässä asetusehdotuksessa sekä ehdotuksessa asetukseksi API-tietojen keräämisestä ja siirtämisestä terrorismirikosten ja vakavan rikollisuuden ennalta estämistä, paljastamista ja tutkintaa sekä tällaisiin rikoksiin liittyviä syytetoimia varten. Jäsenvaltioiden osalta arvioidaan, että rajaturvallisuuden ja viisumipolitiikan rahoitustukivälineestä voitaisiin tukea rajavalvontaviranomaisten tarvitsemien kansallisten järjestelmien ja infrastruktuurien parantamista 27 miljoonalla eurolla (nykyisen monivuotisen rahoituskehyksen mukaiset määrärahat ovat 8 miljoonaa euroa) ja vuodesta 2028 alkaen näiden järjestelmien ylläpitokustannuksia asteittain enintään 5 miljoonalla eurolla vuodessa. Tällainen mahdollisuus on viime kädessä kuitenkin määritettävä kyseistä rahastoa koskevien sääntöjen sekä tähän asetusehdotukseen sisältyvien kustannussääntöjen mukaisesti. Koska tämä asetusehdotus liittyy läheisesti ehdotukseen asetukseksi API-tietojen keräämisestä ja siirtämisestä terrorismirikosten ja vakavan rikollisuuden ennalta estämistä, paljastamista ja tutkintaa sekä tällaisiin rikoksiin liittyviä syytetoimia varten erityisesti siltä osin kuin on kyse API-tietojen siirtämisestä reitittimelle, tämän asetusehdotuksen liitteenä oleva rahoitusselvitys on samanlainen molempien ehdotusten osalta. 5.LISÄTIEDOT •Toteuttamissuunnitelmat, seuranta, arviointi ja raportointijärjestelyt Komissio varmistaa, että käytössä on tarvittavat järjestelyt, joilla ehdotettujen toimenpiteiden toimivuutta seurataan käytännössä ja joilla niitä arvioidaan vertaamalla niitä pääasiallisiin toimintapoliittisiin tavoitteisiin. Neljän vuoden kuluttua ehdotetun asetuksen mukaisen toiminnan aloittamisesta ja sen jälkeen joka neljäs vuosi komissio antaa Euroopan parlamentille ja neuvostolle kertomuksen, jossa arvioidaan asetuksen täytäntöönpanoa ja sen tuomaa lisäarvoa. Kertomuksessa raportoidaan myös mahdollisista suorista tai välillisistä vaikutuksista asiaa koskeviin perusoikeuksiin. Lisäksi siinä tarkastellaan tuloksia suhteessa asetettuihin tavoitteisiin ja arvioidaan toiminnan perustana olevien periaatteiden pätevyyttä ja mahdollisia vaikutuksia tuleviin vaihtoehtoihin. API-tietojen keräämistä koskevan velvoitteen pakollinen luonne ja reitittimen käyttöönotto auttavat muodostamaan selkeämmän käsityksen siitä, miten lentoliikenteen harjoittajat keräävät ja toimittavat API-tietoja ja miten jäsenvaltiot käyttävät kerättyjä API-tietoja sovellettavan kansallisen ja unionin lainsäädännön mukaisesti. Tämä tukee Euroopan komissiota sen arviointi- ja täytäntöönpanotehtävissä, koska se tarjoaa komissiolle luotettavaa tilastotietoa toimitettujen tietojen määrästä sekä lennoista, joista API-tietoja pyydetään. •Eriytetty yhdentyminen Tällä ehdotuksella kehitetään ulkorajoja koskevaa Schengenin säännöstöä siltä osin kuin se koskee ulkorajojen ylittämistä. Sen vuoksi olisi tarkasteltava seuraavia seurauksia, jotka liittyvät SEU- ja SEUT-sopimuksiin liitettyyn, osaksi Euroopan unionia sisällytettyyn Schengenin säännöstöstä tehtyyn pöytäkirjaan (N:o 19) sekä SEU- ja SEUT-sopimuksiin liitettyyn Tanskan asemasta tehtyyn pöytäkirjaan (N:o 22). Ehdotus sisältyy niihin Schengenin säännöstön toimenpiteisiin, joihin Irlanti osallistuu Irlannin pyynnöstä saada osallistua joihinkin Schengenin säännöstön määräyksiin 28 päivänä helmikuuta 2002 tehdyn neuvoston päätöksen 2002/192/EY 6 artiklan 2 kohdan mukaisesti. Irlannin osallistuminen tähän ehdotukseen liittyy erityisesti unionin velvoitteisiin toteuttaa toimia sellaisten Schengenin säännöstön määräysten kehittämiseksi, joilla torjutaan laitonta maahanmuuttoa ja joihin Irlanti osallistuu. Irlannin osallistuminen perustuu erityisesti siihen, että kyseisen neuvoston päätöksen 1 artiklan 1 kohtaan on sisällytetty viittaus Schengenin yleissopimuksen 26 artiklaan, joka koskee lentoliikenteen harjoittajien vastuuta ulkomaalaisista, joilta on evätty pääsy alueelle, sekä sen varmistamista, että ulkomaalaisilla on alueelle pääsemiseksi vaaditut matkustusasiakirjat. Irlanti osallistuu koko asetusehdotukseen. Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän asetuksen hyväksymiseen, asetus ei sido Tanskaa eikä sitä sovelleta Tanskaan sen jälkeen, kun se on hyväksytty. Koska ehdotetulla asetuksella kehitetään Schengenin säännöstöä, Tanska päättää mainitun pöytäkirjan 4 artiklan mukaisesti kuuden kuukauden kuluessa siitä, kun neuvosto on hyväksynyt tämän ehdotuksen, saattaako se asetuksen osaksi kansallista lainsäädäntöään. Kyproksen, Bulgarian ja Romanian sekä Kroatian osalta ehdotettu asetus on vuoden 2003 liittymisasiakirjan 3 artiklan 1 kohdassa, vuoden 2005 liittymisasiakirjan 4 artiklan 1 kohdassa ja vuoden 2011 liittymisasiakirjan 4 artiklan 1 kohdassa tarkoitettu Schengenin säännöstöön perustuva tai muuten siihen liittyvä säädös. Islannin, Norjan, Sveitsin ja Liechtensteinin osalta ehdotetulla asetuksella kehitetään Schengenin säännöstön määräyksiä kyseisten maiden assosiaatiosopimuksissa tarkoitetulla tavalla. •Ehdotukseen sisältyvien säännösten yksityiskohtaiset selitykset Luvussa 1 vahvistetaan asetuksen yleiset säännökset alkaen sen kohdetta ja soveltamisalaa koskevista säännöistä. Lisäksi siinä esitetään luettelo määritelmistä. Luvussa 2 vahvistetaan API-tietojen keräämistä ja siirtämistä koskevat säännökset eli lentoliikenteen harjoittajien suorittamaan API-tietojen keräämiseen sovellettavat selkeät säännöt sekä säännöt, jotka koskevat API-tietojen siirtämistä reitittimelle, toimivaltaisten rajaviranomaisten suorittamaa API-tietojen käsittelyä sekä API-tietojen säilyttämistä ja poistamista lentoliikenteen harjoittajien ja toimivaltaisten viranomaisten toimesta.

Luku 3 sisältää säännökset API-tietojen siirtämisestä reitittimen kautta. Se sisältää erityisesti säännökset, joissa kuvataan reitittimen tärkeimmät ominaisuudet, reitittimen käyttöä koskevat säännöt, menettely API-tietojen siirtämiseksi reitittimeltä toimivaltaisille rajaviranomaisille, API-tietojen poistaminen reitittimeltä, lokitietojen säilyttäminen ja menettelyt, joita noudatetaan, kun reitittimen käyttö on teknisistä syistä osittain tai kokonaan mahdotonta. Luku 4 sisältää henkilötietojen suojaa koskevat erityissäännökset. Luvussa täsmennetään, ketkä ovat rekisterinpitäjiä ja henkilötietojen käsittelijöitä, jotka käsittelevät henkilötiedoiksi katsottavia API-tietoja tämän asetuksen mukaisesti. Lisäksi siinä vahvistetaan toimenpiteet, joita eu-LISAlta edellytetään tietojenkäsittelyn turvallisuuden varmistamiseksi asetuksen (EU) 2018/1725 säännösten mukaisesti. Luvussa vahvistetaan myös toimenpiteet, joita lentoliikenteen harjoittajilta ja toimivaltaisilta rajaviranomaisilta edellytetään sen varmistamiseksi, että ne valvovat myös itse tämän asetuksen asiaankuuluvien säännösten noudattamista, sekä tietosuojatarkastuksia koskevat säännöt. Luvussa 5 säädetään tietyistä reitittimeen liittyvistä erityiskysymyksistä. Se sisältää vaatimukset, jotka koskevat toimivaltaisten rajaviranomaisten ja lentoliikenteen harjoittajien yhteyksiä reitittimeen. Lisäksi siinä säädetään eu-LISAn tehtävistä, jotka liittyvät reitittimen suunnitteluun ja kehittämiseen, ylläpitoon ja tekniseen hallinnointiin sekä muihin reitittimeen liittyviin tukitehtäviin. Luku sisältää myös säännöksiä kustannuksista, joita eu-LISAlle ja jäsenvaltioille aiheutuu tämän asetuksen nojalla erityisesti jäsenvaltioiden yhdistämisestä ja integroinnista reitittimeen. Siinä vahvistetaan myös säännökset, jotka koskevat reitittimelle aiheutuneiden vahinkojen korvaamista, reitittimen käyttöönottoa ja lentoliikenteen harjoittajien mahdollisuutta käyttää reititintä vapaaehtoisesti tietyin edellytyksin. Luvussa 6 säädetään valvonnasta, mahdollisista seuraamuksista, joita lentoliikenteen harjoittajille voidaan määrätä, jos ne eivät noudata tässä asetuksessa säädettyjä velvoitteitaan, eu-LISAn suorittamaan tilastointiin liittyvistä säännöistä sekä komission käytännön käsikirjan laatimisesta. Luvussa 7 säädetään vaikutuksista muihin EU:n säädöksiin. Luku käsittää erityisesti säännökset, jotka koskevat direktiivin 2004/82/EY kumoamista sekä tarvittavia muutoksia muihin voimassa oleviin säädöksiin, joihin kuuluvat asetukset (EU) 2018/1726 ja (EU) 2019/817. Luku 8 sisältää asetuksen loppusäännökset, jotka koskevat delegoitujen säädösten ja täytäntöönpanosäädösten antamista, tämän asetuksen seurantaa ja arviointia sekä asetuksen voimaantuloa ja soveltamista. 2022/0424 (COD) Ehdotus EUROOPAN PARLAMENTIN JA NEUVOSTON ASETUS matkustajien ennakkotietojen (API-tiedot) keräämisestä ja siirtämisestä ulkorajavalvonnan tehostamiseksi ja helpottamiseksi, asetuksen (EU) 2019/817 ja asetuksen (EU) 2018/1726 muuttamisesta sekä neuvoston direktiivin 2004/82/EY kumoamisesta EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen ja erityisesti sen 77 artiklan 2 kohdan b ja d alakohdan sekä 79 artiklan 2 kohdan c alakohdan, ottavat huomioon Euroopan komission ehdotuksen, sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, ottavat huomioon Euroopan talous- ja sosiaalikomitean lausunnon, noudattavat tavallista lainsäätämisjärjestystä, sekä katsovat seuraavaa: (1)Ulkorajoilla suoritettavilla henkilötarkastuksilla edistetään merkittävästi unionin, jäsenvaltioiden ja unionin kansalaisten pitkän aikavälin turvallisuutta, ja siten se on edelleen tärkeä suojatoimi erityisesti alueella, jolla ei suoriteta sisärajavalvontaa, jäljempänä ’Schengen-alue’. Tehokas ja tuloksellinen ulkorajavalvonta, jota toteutetaan tarvittaessa erityisesti Euroopan parlamentin ja neuvoston asetuksen (EU) 2016/399 mukaisesti, auttaa torjumaan laitonta maahanmuuttoa ja ehkäisemään jäsenvaltioiden sisäiseen turvallisuuteen, yleiseen järjestykseen, kansanterveyteen ja kansainvälisiin suhteisiin kohdistuvia uhkia. (2)Ennen matkustajien ja miehistön jäsenten saapumista siirrettyjen matkustaja- ja lentotietojen eli matkustajien ennakkotietojen (Advance Passenger Information, jäljempänä ’API-tiedot’) käyttö nopeuttaa vaadittujen tarkastusten suorittamista rajanylitysprosessin yhteydessä. Tätä asetusta sovellettaessa kyseisellä prosessilla tarkoitetaan erityisesti rajanylitystä kolmannen maan tai sellaisen jäsenvaltion, joka ei osallistu tähän asetukseen, ja tähän asetukseen osallistuvan jäsenvaltion välillä. Tällainen käyttö tehostaa ulkorajoilla suoritettavia tarkastuksia, koska se antaa riittävästi aikaa kaikkien matkustajien ja miehistön jäsenten tarkastamiseen yksityiskohtaisesti ja kattavasti aiheuttamatta kohtuuttomia kielteisiä vaikutuksia vilpittömässä mielessä matkustaviin henkilöihin. Ulkorajatarkastusten tehokkuuden ja tuloksellisuuden vuoksi olisi säädettävä asianmukaisesta oikeudellisesta kehyksestä sen varmistamiseksi, että jäsenvaltioiden toimivaltaisilla rajaviranomaisilla on tällaisilla ulkorajojen ylityspaikoilla pääsy API-tietoihin ennen matkustajien ja miehistön jäsenten saapumista. (3)API-tietoja koskeva nykyinen oikeudellinen kehys, joka koostuu neuvoston direktiivistä 2004/82/EY ja kansallisesta lainsäädännöstä, jolla kyseinen direktiivi on pantu täytäntöön, on osoittautunut tärkeäksi välineeksi rajavalvonnan parantamisessa, erityisesti, koska sillä on luotu puitteet jäsenvaltioille, jotta ne voivat ottaa käyttöön säännökset, joilla lentoliikenteen harjoittajat velvoitetaan siirtämään API-tietoja jäsenvaltioiden alueelle kuljetettavista matkustajista. Kansallisella tasolla on kuitenkin edelleen eroja. API-tietoja ei esimerkiksi pyydetä järjestelmällisesti lentoliikenteen harjoittajilta, ja lentoliikenteen harjoittajiin sovelletaan erilaisia vaatimuksia siitä, millaisia tietoja on kerättävä ja millä edellytyksillä API-tietoja on siirrettävä toimivaltaisille rajaviranomaisille. Nämä eroavuudet aiheuttavat lentoliikenteen harjoittajille tarpeettomia kustannuksia ja hankaluuksia ja haittaavat myös ulkorajoille saapuvien henkilöiden tehokasta ja tuloksellista tarkastamista etukäteen.

(4)Nykyinen oikeudellinen kehys olisi sen vuoksi saatettava ajan tasalle ja korvattava, jotta voidaan varmistaa, että säännöt, jotka koskevat API-tietojen keräämistä ja siirtämistä ulkorajatarkastusten tehokkuuden ja tuloksellisuuden parantamiseksi ja helpottamiseksi ja laittoman maahanmuuton torjumiseksi, ovat selkeät, yhdenmukaiset ja tehokkaat. (5)Jotta voidaan varmistaa mahdollisimman yhdenmukainen lähestymistapa kansainvälisellä tasolla ja kun otetaan huomioon kyseisellä tasolla sovellettavat API-tietojen keruuta koskevat säännöt, tällä asetuksella vahvistettavassa ajantasaistetussa oikeudellisessa kehyksessä olisi otettava huomioon asiaankuuluvat käytännöt, joista on sovittu kansainvälisesti lentoliikennealan kanssa sekä Maailman tullijärjestön, Kansainvälisen ilmakuljetusliiton (IATA) ja Kansainvälisen siviili-ilmailujärjestön (ICAO) laatimien matkustajien ennakkotietoja koskevien suuntaviivojen yhteydessä. (6)API-tietojen kerääminen ja siirtäminen vaikuttaa henkilöiden yksityisyydensuojaan ja edellyttää henkilötietojen käsittelyä. Jotta perusoikeuksia, erityisesti oikeutta yksityiselämän kunnioittamiseen ja henkilötietojen suojaan, voitaisiin noudattaa kaikilta osin Euroopan unionin perusoikeuskirjan, jäljempänä ’perusoikeuskirja’, mukaisesti, olisi säädettävä asianmukaisista rajoituksista ja suojatoimista. Erityisesti API-tietojen, ja etenkin henkilötietoja sisältävien API-tietojen, käsittely olisi rajoitettava siihen, mikä on tarpeen ja oikeasuhteista tämän asetuksen tavoitteiden saavuttamiseksi. Lisäksi olisi varmistettava, että tämän asetuksen nojalla kerätyt ja siirretyt API-tiedot eivät johda minkäänlaiseen perusoikeuskirjassa kiellettyyn syrjintään. (7)Asetuksen tavoitteiden saavuttamiseksi tätä asetusta olisi sovellettava kaikkiin lentoliikenteen harjoittajiin, jotka liikennöivät unioniin suuntautuvia reitti- tai tilauslentoja tämän asetuksen määritelmän mukaisesti, riippumatta kyseiset lennot liikennöivien lentoliikenteen harjoittajien sijoittautumispaikasta. (8)Tehokkuuden ja oikeusvarmuuden vuoksi tiedot, jotka yhdessä muodostavat tämän asetuksen mukaisesti kerättävät ja myöhemmin siirrettävät API-tiedot, olisi lueteltava selkeästi ja tyhjentävästi siten, että ne kattavat sekä matkustajaa tai miehistön jäsentä koskevat tiedot että tiedot kyseisen henkilön lennosta. Lentotietojen olisi kaikissa tämän asetuksen soveltamisalaan kuuluvissa tapauksissa sisällettävä tiedot rajanylityspaikasta, jonka kautta henkilö saapuu asianomaisen jäsenvaltion alueelle, mutta asetuksen (EU) [API-lainvalvonta-asetus] soveltamisalaan kuuluvissa tapauksissa nämä tiedot olisi kerättävä vain tarvittaessa, toisin sanoen silloin, kun API-tiedot koskevat muita kuin EU:n sisäisiä lentoja. (9)Joustavuuden ja innovoinnin mahdollistamiseksi olisi periaatteessa jätettävä kunkin lentoliikenteen harjoittajan päätettäväksi, miten se täyttää tässä asetuksessa säädetyt API-tietojen keruuta koskevat velvoitteensa. Koska on kuitenkin olemassa sopivia teknisiä ratkaisuja, joilla voidaan kerätä tiettyjä API-tietoja automatisoidusti ja varmistaa samalla, että kyseiset API-tiedot ovat tarkkoja, täydellisiä ja ajantasaisia, ja kun otetaan huomioon tällaisen teknologian käytön edut tehokkuuden ja tuloksellisuuden kannalta, lentoliikenteen harjoittajat olisi velvoitettava keräämään kyseiset API-tiedot automatisoidusti matkustusasiakirjaan sisältyvistä koneellisesti luettavista tiedoista. (10)Automatisoidut keinot mahdollistavat sen, että matkustajat ja miehistön jäsenet voivat itse antaa tietyt API-tiedot verkossa tehtävän lähtöselvityksen aikana. Tällainen keino voisi olla esimerkiksi älypuhelimessa, tietokoneessa tai verkkokamerassa oleva suojattu sovellus, joka pystyy lukemaan matkustusasiakirjaan sisältyvät koneellisesti luettavat tiedot. Jos henkilö ei ole tehnyt lähtöselvitystä verkossa, lentoliikenteen harjoittajan olisi käytännössä annettava kyseiselle henkilölle mahdollisuus antaa koneellisesti luettavat API-tiedot lentoasemalla itsepalvelukioskin tai lentoyhtiön henkilöstön avustuksella tehtävän lähtöselvityksen yhteydessä. (11)Komissiolle olisi siirrettävä valta hyväksyä teknisiä vaatimuksia ja menettelysääntöjä, joita lentoliikenteen harjoittajien on noudatettava käytettäessä automatisoituja keinoja koneellisesti luettavien API-tietojen keräämiseksi tämän asetuksen mukaisesti, jotta voidaan lisätä selkeyttä ja oikeusvarmuutta sekä varmistaa tietojen korkea laatu ja automatisoitujen keinojen vastuullinen käyttö. (12)Kun otetaan huomioon koneellisesti luettavien API-tietojen automatisoidun keruun edut ja tämän asetuksen nojalla hyväksyttävistä teknisistä vaatimuksista seuraava selkeys, olisi selvennettävä, että lentoliikenteen harjoittajilla, jotka päättävät käyttää automatisoituja keinoja direktiivin 2004/82/EY nojalla toimitettavien tietojen keräämiseen, on mahdollisuus, mutta ei velvollisuutta, soveltaa kyseisiä vaatimuksia, kun ne on hyväksytty, tällaisten automatisoitujen keinojen käytön yhteydessä, sikäli kun kyseinen direktiivi sen sallii. Kyseisten vaatimusten vapaaehtoista käyttöä direktiivin 2004/82/EY soveltamiseksi ei kuitenkaan pitäisi ymmärtää niin, että se vaikuttaisi millään tavoin kyseisen direktiivin mukaisiin lentoliikenteen harjoittajia ja jäsenvaltioita koskeviin velvoitteisiin. (13)Jotta voidaan varmistaa, että toimivaltaisten rajaviranomaisten suorittamat ennakkotarkastukset ovat tehokkaita ja tuloksellisia, kyseisille viranomaisille siirrettävien API-tietojen olisi sisällettävä tiedot niistä matkustajista ja miehistön jäsenistä, jotka tosiasiallisesti ylittävät ulkorajat, toisin sanoen ilma-alukseen tosiasiallisesti nousseista henkilöistä. Sen vuoksi lentoliikenteen harjoittajien olisi siirrettävä API-tiedot välittömästi lähtöportin sulkeuduttua. Lisäksi API-tiedot auttavat toimivaltaisia rajaviranomaisia seulomaan lailliset matkustajat ja miehistön jäsenet sellaisista henkilöistä, jotka saattavat muodostaa turvallisuusriskin ja joiden tarkempi tutkinta voi siksi olla tarpeen, mikä edellyttäisi lisäkoordinointia ja saapumisen yhteydessä toteutettavien jatkotoimenpiteiden valmistelua. Näin voi käydä esimerkiksi silloin, kun mahdolliseksi turvallisuusriskiksi määriteltyjen henkilöiden määrä on odottamattoman suuri, jolloin näiden henkilöiden fyysiset rajatarkastukset saattaisivat vaikuttaa haitallisesti laillisesti matkustavien henkilöiden rajatarkastuksiin ja odotusaikoihin. Jotta toimivaltaisilla rajaviranomaisilla olisi mahdollisuus valmistella asianmukaiset ja oikeasuhteiset rajatoimenpiteet esimerkiksi lisäämällä väliaikaisesti henkilöstön määrää tai uudelleensijoittamalla henkilöstöä erityisesti tapauksissa, joissa lähtöportin sulkeutumisen ja ulkorajalle saapumisen välinen aika ei riitä siihen, että toimivaltaiset rajaviranomaiset voisivat valmistella tarkoituksenmukaisimmat toimenpiteet, API-tiedot olisi toimitettava jo ennen lennolle nousua kunkin matkustajan tai miehistön jäsenen lähtöselvityksen yhteydessä. (14)Jotta voidaan selventää lentoliikenteen harjoittajiin sovellettavia teknisiä vaatimuksia, joita tarvitaan sen varmistamiseksi, että lentoliikenteen harjoittajien tämän asetuksen nojalla keräämät API-tiedot siirretään reitittimelle turvallisesti, tehokkaasti ja nopeasti, komissiolle olisi siirrettävä valta vahvistaa näissä siirroissa käytettäviä yhteisiä yhteyskäytäntöjä ja tuettuja tietomuotoja koskevat eritelmät. (15)Väärinkäytön riskin välttämiseksi ja käyttötarkoituksen rajoittamisen periaatteen mukaisesti toimivaltaisia rajaviranomaisia olisi nimenomaisesti kiellettävä käsittelemästä tämän asetuksen nojalla vastaanottamiaan API-tietoja muuhun tarkoitukseen kuin ulkorajatarkastusten tehokkuuden ja tuloksellisuuden parantamiseen ja helpottamiseen sekä laittoman maahanmuuton torjuntaan. (16)Sen varmistamiseksi, että toimivaltaisilla rajaviranomaisilla on riittävästi aikaa tarkastaa tehokkaasti etukäteen kaikki matkustajat ja miehistön jäsenet, myös kaukolennoilla ja jatkolennoilla matkustavat henkilöt, ja varmistaa, että lentoliikenteen harjoittajien keräämät ja siirtämät API-tiedot ovat täydelliset, tarkat ja ajantasaiset, sekä tarvittaessa pyytää lentoliikenteen harjoittajilta lisäselvityksiä, korjauksia tai täydennyksiä, toimivaltaisten rajaviranomaisten olisi säilytettävä tämän asetuksen mukaisesti vastaanottamansa API-tiedot tietyn ajanjakson ajan, joka on rajattava siihen, mikä on ehdottoman välttämätöntä kyseisiä tarkoituksia varten. Jotta lentoliikenteen harjoittajat voisivat vastata edellä tarkoitettuihin pyyntöihin, niiden olisi säilytettävä tämän asetuksen mukaisesti siirtämänsä API-tiedot saman ehdottoman välttämättömäksi katsotun ajanjakson ajan. (17)Jotta lentoliikenteen harjoittajien ei tarvitsisi muodostaa ja ylläpitää useita yhteyksiä jäsenvaltioiden toimivaltaisiin rajaviranomaisiin tämän asetuksen mukaisesti kerättävien API-tietojen siirtämiseksi ja jotta vältettäisiin tällaisiin yhteyksiin liittyvät tehottomuudet ja turvallisuusriskit, olisi säädettävä yhdestä unionin tasolla perustettavasta ja ylläpidettävästä reitittimestä, joka toimii näiden siirtojen yhteys- ja jakelupisteenä. Tehokkuuden ja kustannustehokkuuden vuoksi tämän reitittimen olisi, siinä määrin kuin se on teknisesti mahdollista ja noudattaen kaikkia tämän asetuksen ja asetuksen (EU) [API-lainvalvonta-asetus] sääntöjä, perustuttava unionin lainsäädännön mukaisesti perustettujen muiden asiaankuuluvien järjestelmien teknisiin komponentteihin. (18)Reitittimen olisi toimitettava API-tiedot automaattisesti asiaankuuluville toimivaltaisille rajaviranomaisille sen API-tietoihin sisältyvän rajanylityspaikan perusteella, jonka kautta henkilö saapuu asianomaisen jäsenvaltion alueelle. Jakeluprosessin helpottamiseksi kunkin jäsenvaltion olisi ilmoitettava, mitkä rajaviranomaiset ovat toimivaltaisia vastaanottamaan reitittimeltä toimitettavat API-tiedot. Tämän asetuksen moitteettoman toiminnan varmistamiseksi ja avoimuuden vuoksi tämä tieto olisi myös julkistettava. (19)Reitittimen olisi ainoastaan helpotettava API-tietojen siirtämistä lentoliikenteen harjoittajilta toimivaltaisille rajaviranomaisille tämän asetuksen mukaisesti sekä matkustajatietoyksiköille asetuksen (EU) [API-lainvalvonta-asetus] mukaisesti, eikä se saisi toimia API-tietojen arkistona. Tämän vuoksi ja luvattoman pääsyn tai muun väärinkäytön riskin minimoimiseksi sekä tietojen minimoinnin periaatteen mukaisesti API-tietojen tallentaminen reitittimelle olisi rajoitettava siihen, mikä on ehdottoman välttämätöntä toimittamiseen liittyviä teknisiä tarkoituksia varten, ja API-tiedot olisi poistettava reitittimeltä välittömästi, pysyvästi ja automaattisesti heti, kun toimittaminen on saatu päätökseen, tai niissä asetuksen (EU) [API-lainvalvonta-asetus] mukaisissa tapauksissa, joissa API-tietoja ei tule toimittaa lainkaan. (20)Jotta API-tietojen siirto reitittimeltä toimisi moitteettomasti, komissiolle olisi siirrettävä valta vahvistaa kyseistä siirtoa koskevat yksityiskohtaiset tekniset säännöt ja menettelysäännöt. Näillä säännöillä olisi varmistettava, että siirto tapahtuu turvallisesti, tehokkaasti ja nopeasti ja että se vaikuttaa matkustajien matkustamiseen ja lentoliikenteen harjoittajiin vain siinä määrin kuin on tarpeen. (21)Jotta lentoliikenteen harjoittajat voisivat mahdollisimman pian hyötyä eu-LISAn tämän asetuksen mukaisesti kehittämän reitittimen tarjoamista eduista ja saada kokemusta reitittimen käytöstä, lentoliikenteen harjoittajille olisi annettava mahdollisuus, muttei asetettava velvoitetta, käyttää reititintä siirtymäkauden aikana myös niiden tietojen toimittamiseen, jotka niiden on toimitettava direktiivin 2004/82/EY nojalla. Siirtymäkauden olisi alettava siitä hetkestä, jona reititin otetaan käyttöön, ja päätyttävä, kun kyseisen direktiivin mukaisia velvoitteita ei enää sovelleta. Jotta voidaan varmistaa, että tällainen reitittimen vapaaehtoinen käyttö tapahtuu vastuullisesti, tiedot vastaanottavan vastuuviranomaisen olisi annettava kirjallinen ennakkosuostumus tällaiselle käytölle lentoliikenteen harjoittajan pyynnöstä sen jälkeen, kun kyseinen viranomainen on suorittanut tarvittavat tarkastukset ja saanut tarvittavat takeet. Vastaavasti, jotta vältettäisiin tilanne, jossa lentoliikenteen harjoittaja toistuvasti aloittaa ja lopettaa reitittimen käytön, lentoliikenteen harjoittajalta olisi edellytettävä, että kun se on aloittanut reitittimen käytön vapaaehtoisesti, sen on jatkettava käyttöä, paitsi jos on objektiivisia syitä lopettaa reitittimen käyttö tietojen toimittamiseksi vastuuviranomaiselle, kuten esimerkiksi silloin, kun käy ilmi, että tietojen toimittaminen ei tapahdu laillisella, turvallisella, tehokkaalla ja nopealla tavalla. Jotta tätä mahdollisuutta käyttää reititintä vapaaehtoisesti voitaisiin soveltaa asianmukaisesti ja ottaen huomioon kaikkien asianosaisten oikeudet ja edut, olisi vahvistettava säännöt tarvittavista neuvotteluista ja tietojen toimittamisesta. Tässä asetuksessa säädettyä reitittimen vapaaehtoista käyttöä direktiivin 2004/82/EY soveltamiseksi ei kuitenkaan pitäisi ymmärtää niin, että se vaikuttaisi millään tavoin kyseisen direktiivin mukaisiin lentoliikenteen harjoittajia ja jäsenvaltioita koskeviin velvoitteisiin. (22)Tämän asetuksen mukaisesti perustettavan ja ylläpidettävän reitittimen olisi vähennettävä ja yksinkertaistettava API-tietojen siirtämiseen tarvittavia teknisiä yhteyksiä ja rajoitettava ne yhteen yhteyteen lentoliikenteen harjoittajaa ja toimivaltaista rajaviranomaista kohti. Sen vuoksi tässä asetuksessa säädetään toimivaltaisten rajaviranomaisten ja lentoliikenteen harjoittajien velvollisuudesta muodostaa tällainen yhteys ja toteuttaa vaadittu integrointi reitittimeen, jotta voidaan varmistaa, että tällä asetuksella perustettava API-tietojen siirtojärjestelmä voi toimia asianmukaisesti. Näiden velvoitteiden täyttämiseksi ja tällä asetuksella perustettavan järjestelmän asianmukaisen toiminnan varmistamiseksi kyseisiä velvoitteita olisi täydennettävä yksityiskohtaisilla säännöillä. (23)Asiaan liittyvä unionin etu huomioon ottaen kustannukset, joita eu-LISAlle aiheutuu reitittimen osalta tämän asetuksen ja asetuksen (EU) [API-lainvalvonta-asetus] mukaisten tehtävien suorittamisesta, olisi katettava unionin talousarviosta. Saman olisi koskettava asianmukaisia kustannuksia, joita jäsenvaltioille aiheutuu niiden liittämisestä ja integroinnista reitittimeen tämän asetuksen ja sovellettavan lainsäädännön mukaisesti, tiettyjä poikkeuksia lukuun ottamatta. Kukin asianomainen jäsenvaltio vastaa itse näiden poikkeusten kustannuksista.

(24)Poikkeuksellisten olosuhteiden vuoksi ja huolimatta kaikista tämän asetuksen mukaisesti toteutetuista kohtuullisista toimenpiteistä voi käydä niin, että reititin tai järjestelmät tai infrastruktuurit, jotka yhdistävät toimivaltaiset rajaviranomaiset ja lentoliikenteen harjoittajat, eivät toimi asianmukaisesti, jolloin reitittimen käyttö API-tietojen toimittamiseen on teknisistä syistä mahdotonta. Jos reititin ei ole käytettävissä eikä lentoliikenteen harjoittajilla yleisesti ottaen ole kohtuullisia mahdollisuuksia siirtää API-tietoja, joihin toimintahäiriö vaikuttaa, laillisesti, turvallisesti, tehokkaasti ja nopeasti vaihtoehtoisin keinoin, lentoliikenteen harjoittajien velvollisuutta siirtää API-tiedot reitittimelle ei tulisi soveltaa niin kauan kun tekninen toimintahäiriö jatkuu. Häiriön keston ja kielteisten seurausten minimoimiseksi asianomaisten osapuolten olisi tällaisessa tapauksessa välittömästi ilmoitettava asiasta toisilleen ja toteutettava kaikki tarvittavat toimenpiteet teknisen toimintahäiriön korjaamiseksi. Koska jo saapuneita lentoja koskevista API-tiedoista ei ole hyötyä rajatarkastuksissa, ei ole perusteltua vaatia lentoliikenteen harjoittajia keräämään ja tallentamaan tällaisia API-tietoja. Tämän järjestelyn ei tulisi vaikuttaa kaikkien asianomaisten osapuolten tämän asetuksen mukaisiin velvoitteisiin varmistaa, että reititin ja osapuolten järjestelmät ja infrastruktuurit toimivat asianmukaisesti, eikä siihen, että lentoliikenteen harjoittajille määrätään seuraamuksia, jos ne eivät täytä kyseisiä velvoitteitaan, silloinkaan, kun ne pyrkivät turvautumaan tällaiseen järjestelyyn, vaikka tällainen turvautuminen ei ole perusteltua. Jotta voidaan estää tällaiset väärinkäytökset ja helpottaa valvontaa ja tarvittaessa seuraamusten määräämistä, lentoliikenteen harjoittajien, jotka turvautuvat tällaiseen järjestelyyn järjestelmässään ja infrastruktuurissaan olevan toimintahäiriön vuoksi, olisi ilmoitettava asiasta toimivaltaiselle valvontaviranomaiselle. (25)Jotta voidaan varmistaa henkilötietojen suojaa koskevan perusoikeuden noudattaminen, tässä asetuksessa olisi yksilöitävä, ketkä ovat rekisterinpitäjiä ja henkilötietojen käsittelijöitä, ja vahvistettava tietosuojatarkastuksia koskevat säännöt. Tehokkaan seurannan, henkilötietojen riittävän suojan ja turvallisuusriskien minimoinnin varmistamiseksi olisi säädettävä myös lokitietoja, käsittelyn turvallisuutta ja omavalvontaa koskevista säännöistä. Siltä osin kuin nämä säännöt liittyvät henkilötietojen käsittelyyn, niiden olisi katsottava täydentävän yleisesti sovellettavia henkilötietojen suojaa koskevia unionin säädöksiä, erityisesti Euroopan parlamentin ja neuvoston asetuksia (EU) 2016/679 ja (EU) 2018/1725. Tämä asetus ei saisi vaikuttaa näihin säädöksiin, joita sovelletaan myös tämän asetuksen mukaiseen henkilötietojen käsittelyyn niiden säännösten mukaisesti. (26)Tämän asetuksen mukaisten käsittelytoimien, toisin sanoen API-tietojen siirtämisen lentoliikenteen harjoittajilta reitittimen kautta jäsenvaltioiden toimivaltaisille rajaviranomaisille, tarkoituksena on avustaa kyseisiä viranomaisia niiden rajavalvontavelvoitteiden ja laittoman maahanmuuton torjuntaan liittyvien tehtävien hoitamisessa. Sen vuoksi API-tietoja vastaanottavat toimivaltaiset rajaviranomaiset olisi katsottava rekisterinpitäjiksi siltä osin kuin henkilötiedoiksi katsottavia API-tietoja siirretään reitittimen kautta tai tallennetaan reitittimelle teknisiä tarkoituksia varten, sekä kaikessa myöhemmässä käsittelyssä, jossa näitä tietoja käytetään ulkorajatarkastusten tehostamiseen ja helpottamiseen. Lentoliikenteen harjoittajat olisi puolestaan katsottava erillisiksi rekisterinpitäjiksi sellaisen henkilötiedoiksi katsottavien API-tietojen käsittelyn osalta, jota niiden on suoritettava tämän asetuksen nojalla. Tämän perusteella sekä lentoliikenteen harjoittajat että toimivaltaiset rajaviranomaiset olisi katsottava erillisiksi rekisterinpitäjiksi niiden tämän asetuksen nojalla suorittaman API-tietojen käsittelyn osalta. (27)Jotta voidaan varmistaa, että lentoliikenteen harjoittajat soveltavat tämän asetuksen sääntöjä tehokkaasti, olisi säädettävä niiden kansallisten viranomaisten nimeämisestä ja valtuuttamisesta, joiden tehtävänä on valvoa näitä sääntöjä. Tällaista valvontaa koskevien tämän asetuksen sääntöjen, mukaan lukien tarvittaessa myöskään seuraamusten määräämistä koskevien sääntöjen, ei tulisi vaikuttaa asetuksen (EU) 2016/679 mukaisesti perustettujen valvontaviranomaisten tehtäviin ja valtuuksiin, mukaan lukien tämän asetuksen mukaisen henkilötietojen käsittelyn osalta. (28)Jäsenvaltioiden olisi säädettävä tehokkaista, oikeasuhteisista ja varoittavista seuraamuksista, myös taloudellisista seuraamuksista, niille lentoliikenteen harjoittajille, jotka eivät täytä tämän asetuksen mukaisia API-tietojen keräämistä ja siirtämistä koskevia velvoitteitaan. (29)Koska tässä asetuksessa säädetään uusista säännöistä, jotka koskevat API-tietojen keräämistä ja siirtämistä toimivaltaisille rajaviranomaisille ulkorajatarkastusten tehokkuuden ja tuloksellisuuden parantamiseksi ja helpottamiseksi, direktiivi 2004/82/EY olisi kumottava. (30)Koska Euroopan parlamentin ja neuvoston asetuksella (EU) 2018/1726 perustetun eu-LISAn on tarkoitus vastata reitittimen suunnittelusta, kehittämisestä, ylläpidosta ja teknisestä hallinnoinnista, kyseistä asetusta on tarpeen muuttaa lisäämällä tämä tehtävä eu-LISAn tehtäviin. Reititintä koskevien raporttien ja tilastojen tallentamiseksi raportoinnin ja tilastoinnin keskustietoarkistoon on tarpeen muuttaa myös Euroopan parlamentin ja neuvoston asetusta (EU) 2019/817. (31)Komissiolle olisi siirrettävä valta hyväksyä Euroopan unionin toiminnasta tehdyn sopimuksen 290 artiklan mukaisesti säädösvallan siirron nojalla annettavia delegoituja säädöksiä 5, 6, 11, 20 ja 21 artiklan osalta, jotta se voi hyväksyä toimenpiteitä, jotka liittyvät koneellisesti luettavien API-tietojen keruussa käytettäviä automatisoituja keinoja koskeviin teknisiin vaatimuksiin ja toimintasääntöihin, yhteisiin yhteyskäytäntöihin ja tietomuotoihin, joita lentoliikenteen harjoittajien on käytettävä API-tietojen siirrossa, teknisiin sääntöihin ja menettelysääntöihin, jotka koskevat API-tietojen toimittamista reitittimeltä toimivaltaisille rajaviranomaisille ja matkustajatietoyksiköille, sekä siihen, että matkustajatietoyksiköt ja lentoliikenteen harjoittajat yhdistetään ja integroidaan reitittimeen. On erityisen tärkeää, että komissio asiaa valmistellessaan toteuttaa asianmukaiset kuulemiset, myös asiantuntijatasolla, ja että nämä kuulemiset toteutetaan paremmasta lainsäädännöstä 13 päivänä huhtikuuta 2016 tehdyssä toimielinten välisessä sopimuksessa vahvistettujen periaatteiden mukaisesti. Jotta voitaisiin erityisesti varmistaa tasavertainen osallistuminen delegoitujen säädösten valmisteluun, Euroopan parlamentille ja neuvostolle toimitetaan kaikki asiakirjat samaan aikaan kuin jäsenvaltioiden asiantuntijoille, ja Euroopan parlamentin ja neuvoston asiantuntijoilla on järjestelmällisesti oikeus osallistua komission asiantuntijaryhmien kokouksiin, joissa valmistellaan delegoituja säädöksiä. (32)Jotta voidaan varmistaa tämän asetuksen täytäntöönpanon yhdenmukaiset edellytykset reitittimen käyttöönoton osalta, komissiolle olisi siirrettävä täytäntöönpanovaltaa. Tätä täytäntöönpanovaltaa olisi käytettävä Euroopan parlamentin ja neuvoston asetuksen (EU) N:o 182/2011 mukaisesti. (33)Kaikille asianomaisille osapuolille ja erityisesti lentoliikenteen harjoittajille ja toimivaltaisille rajaviranomaisille olisi annettava riittävästi aikaa tehdä tarvittavat valmistelut, jotta ne voivat täyttää tämän asetuksen mukaiset velvoitteensa, kun otetaan huomioon, että jotkin näistä valmisteluista, kuten ne, jotka liittyvät reitittimeen yhdistämistä ja integrointia koskeviin velvoitteisiin, voidaan viimeistellä vasta, kun reitittimen suunnittelu- ja kehittämisvaiheet on saatu päätökseen ja reititin otetaan käyttöön. Sen vuoksi tätä asetusta olisi sovellettava vasta sopivasta komission tämän asetuksen mukaisesti määrittämää reitittimen käyttöönottopäivää myöhemmästä päivästä. (34)Reitittimen suunnittelu- ja kehittämisvaiheet olisi kuitenkin käynnistettävä ja saatettava päätökseen mahdollisimman pian, jotta reititin voidaan ottaa käyttöön niin pian kuin mahdollista, mikä edellyttää myös tässä asetuksessa säädettyjen asiaankuuluvien täytäntöönpanosäädösten ja delegoitujen säädösten hyväksymistä. Tässä asetuksessa säädetyt selvennykset, jotka koskevat automatisoitujen keinojen käyttöä direktiiviä 2004/82/EY sovellettaessa, olisi myös annettava viipymättä. Sen vuoksi näitä kysymyksiä käsitteleviä artikloja olisi sovellettava tämän asetuksen voimaantulopäivästä. Lisäksi, jotta reitittimen vapaaehtoinen käyttö olisi mahdollista mahdollisimman pian, tällaista käyttöä koskevaa artiklaa sekä tiettyjä muita artikloja, jotka ovat tarpeen sen varmistamiseksi, että tällainen käyttö tapahtuu vastuullisella tavalla, olisi sovellettava mahdollisimman varhaisesta ajankohdasta eli siitä hetkestä, kun reititin otetaan käyttöön. (35)Tämä asetus ei saisi vaikuttaa jäsenvaltioiden mahdollisuuteen säätää kansallisessa lainsäädännössään järjestelmästä, jolla kerätään API-tietoja muilta kuin tässä asetuksessa määritellyiltä liikenteenharjoittajilta, edellyttäen, että tällainen kansallinen lainsäädäntö on unionin oikeuden mukainen. (36)Koska tämän asetuksen tavoitteet, eli ulkorajatarkastusten tehokkuuden ja tuloksellisuuden parantaminen ja helpottaminen sekä laittoman maahanmuuton torjunta, liittyvät luonteeltaan rajatylittäviin kysymyksiin, jäsenvaltiot eivät voi riittävällä tavalla saavuttaa niitä, vaan ne voidaan saavuttaa paremmin unionin tasolla. Tämän vuoksi unioni voi toteuttaa Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisia toimenpiteitä. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen näiden tavoitteiden saavuttamiseksi. (37)Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevan 1 ja 2 artiklan mukaisesti Tanska ei osallistu tämän asetuksen hyväksymiseen, asetus ei sido Tanskaa eikä sitä sovelleta Tanskaan. Koska tällä asetuksella kehitetään Schengenin säännöstöä, Tanska päättää mainitun pöytäkirjan 4 artiklan mukaisesti kuuden kuukauden kuluessa siitä, kun neuvosto on hyväksynyt tämän asetuksen, saattaako se asetuksen osaksi kansallista lainsäädäntöään. (38)Irlanti osallistuu tähän asetukseen Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, osaksi Euroopan unionia sisällytetystä Schengenin säännöstöstä tehdyssä pöytäkirjassa N:o 19 olevan 5 artiklan 1 kohdan sekä neuvoston päätöksen 2002/192/EY 6 artiklan 2 kohdan mukaisesti. (39) Irlannin osallistuminen tähän asetukseen päätöksen 2002/192/EY 6 artiklan 2 kohdan mukaisesti liittyy unionin velvoitteisiin toteuttaa toimia sellaisten Schengenin säännöstön määräysten kehittämiseksi, joilla torjutaan laitonta maahanmuuttoa ja joihin Irlanti osallistuu. (40)Islannin ja Norjan osalta tällä asetuksella kehitetään niitä Schengenin säännöstön määräyksiä, joita tarkoitetaan Euroopan unionin neuvoston sekä Islannin tasavallan ja Norjan kuningaskunnan välisessä sopimuksessa näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen ja jotka kuuluvat neuvoston päätöksen 1999/437/EY 1 artiklan B kohdassa tarkoitettuun alaan. (41)Sveitsin osalta tällä asetuksella kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön ja Sveitsin valaliiton välisessä sopimuksessa Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen ja jotka kuuluvat päätöksen 1999/437/EY 1 artiklan A kohdassa, tarkasteltuna yhdessä neuvoston päätöksen 2008/146/EY 3 artiklan kanssa, tarkoitettuun alaan. (42)Liechtensteinin osalta tällä asetuksella kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välisessä pöytäkirjassa Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen ja jotka kuuluvat päätöksen 1999/437/EY 1 artiklan A kohdassa, luettuna yhdessä neuvoston päätöksen 2011/350/EU 3 artiklan kanssa, tarkoitettuun alaan. (43)Kyproksen, Bulgarian ja Romanian sekä Kroatian osalta tämä asetus on vuoden 2003 liittymisasiakirjan 3 artiklan 1 kohdassa, vuoden 2005 liittymisasiakirjan 4 artiklan 1 kohdassa ja vuoden 2011 liittymisasiakirjan 4 artiklan 1 kohdassa tarkoitettu Schengenin säännöstöön perustuva tai muuten siihen liittyvä säädös.

(44)Euroopan tietosuojavaltuutettua on kuultu asetuksen (EU) 2018/1725 42 artiklan 1 kohdan mukaisesti, ja hän on antanut lausunnon [päivämäärä], OVAT HYVÄKSYNEET TÄMÄN ASETUKSEN: 1 LUKU YLEISET SÄÄNNÖKSET 1 artikla Kohde Ulkorajatarkastusten tehokkuuden ja tuloksellisuuden parantamiseksi ja helpottamiseksi sekä laittoman maahanmuuton torjumiseksi tässä asetuksessa vahvistetaan säännöt, jotka koskevat a)lentoliikenteen harjoittajien velvollisuutta kerätä matkustajien ennakkotiedot, jäljempänä API-tiedot’, unioniin suuntautuvista lennoista; b)lentoliikenteen harjoittajien velvollisuutta siirtää API-tiedot reitittimelle; c)API-tietojen siirtämistä reitittimeltä toimivaltaisille rajaviranomaisille. 2 artikla Soveltamisala Tätä asetusta sovelletaan lentoliikenteen harjoittajiin, jotka liikennöivät unioniin suuntautuvia reittilentoja tai tilauslentoja. 3 artikla Määritelmät Tässä asetuksessa tarkoitetaan: a)’lentoliikenteen harjoittajalla’ direktiivin (EU) 2016/681 3 artiklan 1 alakohdassa määriteltyä lentoliikenneyritystä; b)’rajatarkastuksilla’ asetuksen (EU) 2016/399 2 artiklan 11 alakohdassa määriteltyjä tarkastuksia; c)’unioniin suuntautuvilla lennoilla’ lentoja, jotka lähtevät joko kolmannen maan tai sellaisen jäsenvaltion alueelta, joka ei osallistu tähän asetukseen, ja joiden on määrä laskeutua tähän asetukseen osallistuvan jäsenvaltion alueelle;

d)’rajanylityspaikalla’ asetuksen (EU) 2016/399 2 artiklan 8 alakohdassa määriteltyä ylityspaikkaa; e)’reittilennolla’ lentoa, joka liikennöi tietyn aikataulun mukaisesti ja jolle suuri yleisö voi ostaa lippuja; f)’tilauslennolla’ lentoa, jota ei liikennöidä tietyn aikataulun mukaisesti ja joka ei välttämättä ole osa säännöllistä reittiä; g)’toimivaltaisella rajaviranomaisella’ viranomaista, jonka jäsenvaltio on valtuuttanut suorittamaan rajatarkastuksia ja jonka kyseinen jäsenvaltio on nimennyt ja ilmoittanut 11 artiklan 2 kohdan mukaisesti; h)’matkustajalla’ henkilöä, lukuun ottamatta miehistön jäseniä, jota kuljetetaan tai on tarkoitus kuljettaa ilma-aluksella lentoliikenteen harjoittajan suostumuksella, joka käy ilmi matkustajaluetteloon kirjatuista henkilöistä; i)’miehistöllä’ ilma-aluksessa lennon aikana olevia muita henkilöitä kuin matkustajia, jotka työskentelevät ilma-aluksessa tai käyttävät sitä, mukaan lukien ohjaamomiehistö ja matkustamomiehistö; j)’matkustajalla tai miehistön jäsenellä’ matkustajaa tai miehistön jäsentä; k)’matkustajien ennakkotiedoilla’ tai ’API-tiedoilla’ 4 artiklan 2 kohdassa tarkoitettuja matkustajatietoja ja 3 kohdassa tarkoitettuja lentotietoja; l)’matkustajatietoyksiköllä’ asetuksen (EU) [API-lainvalvonta-asetus] 3 artiklan i alakohdassa tarkoitettua toimivaltaista viranomaista; m)’reitittimellä’ 9 artiklassa tarkoitettua reititintä; n)’henkilötiedoilla’ asetuksen (EU) 2016/679 4 artiklan 1 alakohdassa määriteltyjä tietoja. 2 LUKU API-TIETOJEN KERÄÄMINEN JA SIIRTÄMINEN 4 artikla Lentoliikenteen harjoittajien keräämät API-tiedot 1.Lentoliikenteen harjoittajien on kerättävä 2 artiklassa tarkoitetuista lennoista matkustajia ja miehistön jäseniä koskevat API-tiedot, jotka koostuvat tämän artiklan 2 kohdassa täsmennetyistä matkustajatiedoista ja 3 kohdassa täsmennetyistä lentotiedoista, jotta kyseiset API-tiedot voidaan siirtää reitittimelle 6 artiklan mukaisesti. 2.API-tiedot koostuvat seuraavista kutakin lennolla olevaa matkustajaa ja miehistön jäsentä koskevista tiedoista: a)sukunimi ja etunimi tai etunimet; b)syntymäaika, sukupuoli ja kansalaisuus; c)matkustusasiakirjan tyyppi ja numero sekä matkustusasiakirjan myöntäneen maan kolmikirjaiminen koodi;

d)matkustusasiakirjan viimeinen voimassaolopäivä; e)onko henkilö matkustaja vai miehistön jäsen (henkilön asema); f)matkustajarekisterinumero, jota lentoliikenteen harjoittaja käyttää matkustajan paikantamiseen tietojärjestelmässään (PNR-varaustunnus); g)istumapaikkatiedot, kuten matkustajalle osoitetun istumapaikan numero ilma-aluksessa, jos lentoliikenteen harjoittaja kerää tällaisia tietoja; h)matkatavaratiedot, kuten kirjattujen matkatavaroiden lukumäärä, jos lentoliikenteen harjoittaja kerää tällaisia tietoja. 3.API-tietojen on sisällettävä myös seuraavat kunkin matkustajan tai miehistön jäsenen lentoa koskevat tiedot: a)lennon tunnistenumero tai, jos tällaista numeroa ei ole, muu selkeä ja soveltuva keino lennon tunnistamiseksi; b)tarvittaessa rajanylityspaikka, jonka kautta henkilö saapuu jäsenvaltion alueelle; c)sen lentoaseman koodi, jonka kautta henkilö saapuu jäsenvaltion alueelle; d)alkuperäinen lähtöpaikka; e)paikallinen lähtöpäivä ja arvioitu lähtöaika; f)paikallinen saapumispäivä ja arvioitu saapumisaika. 5 artikla API-tietojen keruumenetelmät 1.Lentoliikenteen harjoittajien on kerättävä 4 artiklan mukaiset API-tiedot siten, että niiden 6 artiklan mukaisesti siirtämät API-tiedot ovat tarkkoja, täydellisiä ja ajantasaisia. 2.Lentoliikenteen harjoittajien on kerättävä 4 artiklan 2 kohdan a–d alakohdassa tarkoitetut API-tiedot käyttäen automatisoituja keinoja asianomaisen matkustajan tai miehistön jäsenen matkustusasiakirjaan sisältyvien koneellisesti luettavien tietojen keräämiseksi. Niiden on tehtävä tämä 4 kohdassa tarkoitettujen yksityiskohtaisten teknisten vaatimusten ja toimintasääntöjen mukaisesti, jos tällaisia sääntöjä on hyväksytty ja niitä sovelletaan. Jos automatisoitujen keinojen käyttö ei kuitenkaan ole mahdollista, koska matkustusasiakirja ei sisällä koneellisesti luettavia tietoja, lentoliikenteen harjoittajien on kerättävä kyseiset tiedot manuaalisesti siten, että varmistetaan 1 kohdan noudattaminen. 3.Lentoliikenteen harjoittajien tämän asetuksen mukaiseen API-tietojen keräämiseen käyttämien automatisoitujen keinojen on oltava luotettavia, turvallisia ja ajantasaisia. 4.Siirretään komissiolle valta antaa 37 artiklan mukaisesti delegoituja säädöksiä, joilla täydennetään tätä asetusta vahvistamalla yksityiskohtaiset tekniset vaatimukset ja toimintasäännöt 4 artiklan 2 kohdan a–d alakohdassa tarkoitettujen API-tietojen keräämiseksi automatisoituja keinoja käyttäen tämän artiklan 2 ja 3 kohdan mukaisesti. 5.Lentoliikenteen harjoittajilla, jotka käyttävät automatisoituja keinoja direktiivin 2004/82/EY 3 artiklan 1 kohdassa tarkoitettujen tietojen keräämiseen, on oikeus tehdä niin soveltaen 4 kohdassa tarkoitettuja tällaiseen käyttöön liittyviä teknisiä vaatimuksia kyseisen direktiivin mukaisesti.

6 artikla Lentoliikenteen harjoittajiin sovellettavat API-tietojen siirtoa koskevat velvollisuudet 1.Lentoliikenteen harjoittajien on siirrettävä API-tiedot reitittimelle sähköisesti. Niiden on tehtävä se 3 kohdassa tarkoitettujen yksityiskohtaisten sääntöjen mukaisesti, jos tällaisia sääntöjä on hyväksytty ja niitä sovelletaan. 2.Lentoliikenteen harjoittajien on siirrettävä API-tiedot sekä lähtöselvityksen yhteydessä että välittömästi lähtöportin sulkeuduttua eli kun matkustajat ovat nousseet ilma-alukseen lähtöön valmistautumista varten eikä matkustajia voi enää nousta ilma-alukseen tai poistua siitä. 3.Siirretään komissiolle valta antaa 37 artiklan mukaisesti delegoituja säädöksiä, joilla täydennetään tätä asetusta vahvistamalla tarvittavat yksityiskohtaiset säännöt, jotka koskevat yhteisiä yhteyskäytäntöjä ja tuettuja tietomuotoja, joita on käytettävä 1 kohdassa tarkoitetussa API-tietojen siirrossa reitittimelle. 4.Jos lentoliikenteen harjoittaja havaitsee siirrettyään tiedot reitittimelle, että API-tiedot ovat virheellisiä, puutteellisia tai vanhentuneita, että niitä on käsitelty lainvastaisesti tai että tiedot eivät ole API-tietoja, sen on ilmoitettava asiasta välittömästi vapauden, turvallisuuden ja oikeuden alueen laaja-alaisten tietojärjestelmien operatiivisesta hallinnoinnista vastaavalle Euroopan unionin virastolle, jäljempänä ’eu-LISA’. Saatuaan tällaisen tiedon eu-LISA ilmoittaa asiasta välittömästi toimivaltaiselle rajaviranomaiselle, joka on vastaanottanut reitittimen kautta toimitetut API-tiedot. 7 artikla Vastaanotettujen API-tietojen käsittely Toimivaltaiset rajaviranomaiset käsittelevät niille tämän asetuksen mukaisesti siirrettyjä API-tietoja yksinomaan 1 artiklassa tarkoitettuja tarkoituksia varten. 8 artikla API-tietojen säilyttäminen ja poistaminen 1.Lentoliikenteen harjoittajien on säilytettävä kustakin matkustajasta kerätyt 4 artiklan mukaiset API-tiedot 48 tunnin ajan lennon lähtöhetkestä. Niiden on poistettava API-tiedot välittömästi ja pysyvästi kyseisen ajanjakson päätyttyä. 2.Toimivaltaisten rajaviranomaisten on säilytettävä kuhunkin matkustajaan liittyvät API-tiedot, jotka ne ovat vastaanottaneet reitittimen kautta 11 artiklan mukaisesti, 48 tunnin ajan lennon lähtöhetkestä. Niiden on poistettava API-tiedot välittömästi ja pysyvästi kyseisen ajanjakson päätyttyä. 3.Jos lentoliikenteen harjoittaja tai toimivaltainen rajaviranomainen saa tietoonsa, että sen tämän asetuksen nojalla keräämät, siirtämät tai vastaanottamat tiedot ovat virheellisiä, puutteellisia tai vanhentuneita, että niitä on käsitelty lainvastaisesti tai että tiedot eivät ole API-tietoja, sen on välittömästi oikaistava, täydennettävä tai päivitettävä kyseiset API-tiedot tai poistettava ne pysyvästi. Tämä ei rajoita lentoliikenteen harjoittajien mahdollisuutta säilyttää ja käyttää tietoja, jos se on tarpeen niiden tavanomaisen liiketoiminnan harjoittamiseksi, sovellettavan lainsäädännön mukaisesti. 3 LUKU REITITTIMEEN LIITTYVÄT SÄÄNNÖKSET 9 artikla Reititin 1.eu-LISA suunnittelee, kehittää, ylläpitää ja hallinnoi teknisesti 22 ja 23 artiklan mukaisesti reititintä, jonka tarkoituksena on helpottaa lentoliikenteen harjoittajien suorittamaa API-tietojen siirtämistä toimivaltaisille rajaviranomaisille tämän asetuksen ja matkustajatietoyksiköille asetuksen (EU) [API-lainvalvonta-asetus] mukaisesti.

2.Reititin muodostuu seuraavista osista: a)keskusinfrastruktuuri, mukaan lukien API-tietojen siirtämisen mahdollistavat tekniset komponentit; b)keskusinfrastruktuurin, toimivaltaisten rajaviranomaisten ja matkustajatietoyksiköiden välinen suojattu viestintäkanava sekä keskusinfrastruktuurin ja lentoliikenteen harjoittajien välinen suojattu viestintäkanava API-tietojen siirtämistä ja API-tietoihin liittyvää viestintää varten. 3.Reititin jakaa ja käyttää uudelleen niin pitkälti kuin se on teknisesti mahdollista Euroopan parlamentin ja neuvoston asetuksen (EU) 2017/2226 13 artiklassa tarkoitetun verkkopalvelun, asetuksen (EU) 2018/1240 6 artiklan 2 kohdan k alakohdassa tarkoitetun liikenteenharjoittajien yhdyskäytävän ja Euroopan parlamentin ja neuvoston asetuksen (EY) N:o 767/2008 2 a artiklan h alakohdassa tarkoitetun liikenteenharjoittajien yhteyskeskuksen teknisiä komponentteja, laitteisto- ja ohjelmistokomponentit mukaan lukien, sanotun kuitenkaan rajoittamatta tämän asetuksen 10 artiklan soveltamista. 10 artikla Reitittimen yksinomainen käyttö Reititintä saavat käyttää ainoastaan lentoliikenteen harjoittajat API-tietojen siirtämiseen ja toimivaltaiset rajaviranomaiset ja matkustajatietoyksiköt API-tietojen vastaanottamiseen tämän asetuksen ja asetuksen (EU) [API-lainvalvonta-asetus] mukaisesti. 11 artikla API-tietojen toimittaminen reitittimeltä toimivaltaisille rajaviranomaisille 1.Reitittimen on välittömästi ja automaattisesti toimitettava siihen 6 artiklan mukaisesti siirretyt API-tiedot 4 artiklan 3 kohdan c alakohdan mukaiselle jäsenvaltion toimivaltaiselle rajaviranomaiselle. Sen on tehtävä se tämän artiklan 4 kohdassa tarkoitettujen yksityiskohtaisten sääntöjen mukaisesti, jos tällaisia sääntöjä on hyväksytty ja niitä sovelletaan. Tietojen toimittamista varten eu-LISA laatii vastaavuustaulukon lähtö- ja määrälentoasemista sekä niiden sijaintimaista ja pitää sen ajan tasalla. 2.Jäsenvaltion on nimettävä toimivaltaiset rajaviranomaiset, joilla on valtuudet vastaanottaa reitittimeltä siirrettäviä API-tietoja tämän asetuksen mukaisesti. Jäsenvaltioiden on ilmoitettava 39 artiklan toisessa kohdassa tarkoitettuun tämän asetuksen soveltamispäivään mennessä eu-LISAlle ja komissiolle toimivaltaisten rajaviranomaisten nimet ja yhteystiedot ja tarvittaessa päivitettävä ilmoitetut tiedot. Komissio laatii näiden ilmoitusten ja päivitysten perusteella luettelon ilmoitetuista toimivaltaisista rajaviranomaisista ja niiden yhteystiedoista ja asettaa sen julkisesti saataville. 3.Jäsenvaltioiden on varmistettava, että ainoastaan toimivaltaisten rajaviranomaisten asianmukaisesti valtuutetulla henkilöstöllä on pääsy reitittimen kautta toimitettuihin API-tietoihin. Niiden on vahvistettava tätä varten tarvittavat säännöt. Näihin sääntöihin on sisällyttävä säännöt, jotka koskevat luettelon laatimista kyseistä henkilöistä ja heidän profiileistaan ja sen säännöllistä päivittämistä. 4.Siirretään komissiolle valta antaa 37 artiklan mukaisesti delegoituja säädöksiä, joilla täydennetään tätä asetusta vahvistamalla tarvittavat yksityiskohtaiset tekniset säännöt ja menettelysäännöt, jotka koskevat 1 artiklassa tarkoitettua API-tietojen toimittamista reitittimeltä. 12 artikla API-tietojen poistaminen reitittimeltä API-tietoja, jotka on siirretty reitittimelle tämän asetuksen ja asetuksen (EU) [API-lainvalvonta-asetus] nojalla, saa säilyttää reitittimellä vain siinä määrin kuin on tarpeen, jotta tietojen toimittaminen tapauksen mukaan asiaankuuluville toimivaltaisille rajaviranomaisille tai matkustajatietoyksiköille voidaan saattaa päätökseen asiaa koskevien asetusten mukaisesti, ja ne on poistettava reitittimeltä välittömästi, pysyvästi ja automaattisesti molemmissa seuraavissa tilanteissa: a)kun API-tietojen toimittaminen tapauksen mukaan asiaankuuluville toimivaltaisille rajaviranomaisille tai matkustajatietoyksiköille on saatettu päätökseen; b)asetuksen (EU) [API-lainvalvonta-asetus] osalta, kun API-tiedot liittyvät muihin EU:n sisäisiin lentoihin kuin niihin, jotka sisältyvät kyseisen asetuksen 5 artiklan 2 kohdassa tarkoitettuihin luetteloihin.

13 artikla Lokitietojen säilyttäminen 1.eu-LISA säilyttää lokitiedot kaikista käsittelytoimista, jotka liittyvät API-tietojen siirtämiseen reitittimen kautta tämän asetuksen ja asetuksen (EU) [API-lainvalvonta-asetus] mukaisesti. Näihin lokitietoihin on sisällyttävä seuraavat tiedot: a)lentoliikenteen harjoittaja, joka on siirtänyt API-tiedot reitittimelle; b)toimivaltaiset rajaviranomaiset ja matkustajatietoyksiköt, joille API-tiedot on toimitettu reitittimen kautta; c)edellä a ja b alakohdassa tarkoitettujen siirtojen päivämäärä ja kellonaika sekä siirtopaikka; d)23 artiklan 3 kohdassa tarkoitettu eu-LISAn henkilöstön pääsy API-tietoihin, kun se on välttämätöntä reitittimen ylläpidon kannalta; e)kaikki muut näihin käsittelytoimiin liittyvät tiedot, jotka ovat tarpeen API-tietojen turvallisuuden ja eheyden sekä käsittelytoimien lainmukaisuuden valvomiseksi. Nämä lokitiedot eivät saa sisältää muita henkilötietoja kuin ne, jotka ovat tarpeen ensimmäisen kohdan d alakohdassa tarkoitetun eu-LISAn henkilöstön jäsenen tunnistamiseksi. 2.Lentoliikenteen harjoittajien on luotava lokitiedot kaikista tämän asetuksen mukaisista käsittelytoimista, jotka on suoritettu 5 artiklan 2 kohdassa tarkoitettuja automatisoituja keinoja käyttäen. Näiden lokitietojen on sisällettävä tiedot API-tietojen siirtämisen päivämäärästä, kellonajasta ja paikasta. 3.Edellä 1 ja 2 kohdassa tarkoitettuja lokitietoja saa käyttää ainoastaan API-tietojen turvallisuuden ja eheyden sekä käsittelytoimien lainmukaisuuden varmistamiseen, erityisesti kun kyseessä on tässä asetuksessa ja asetuksessa (EU) [API-lainvalvonta-asetus] säädettyjen vaatimusten noudattaminen, mukaan lukien tämän asetuksen 29 ja 30 artiklan mukaiset näiden vaatimusten rikkomisesta määrättävät seuraamusmenettelyt. 4.eu-LISAn ja lentoliikenteen harjoittajien on toteutettava asianmukaiset toimenpiteet 1 ja 2 kohdan mukaisten lokitietojen suojaamiseksi luvattomalta pääsyltä ja muilta turvallisuusriskeiltä. 5.eu-LISAn ja lentoliikenteen harjoittajien on säilytettävä 1 ja 2 kohdan mukaiset lokitiedot yhden vuoden ajan niiden luomisesta. Niiden on poistettava nämä lokitiedot välittömästi ja pysyvästi kyseisen ajanjakson päätyttyä. Jos näitä lokitietoja kuitenkin tarvitaan API-tietojen turvallisuuden ja eheyden tai 2 kohdassa tarkoitettujen käsittelytoimien lainmukaisuuden valvontaa tai varmistamista varten ja jos nämä menettelyt on jo aloitettu ensimmäisessä alakohdassa tarkoitetun määräajan päättyessä, eu-LISA ja lentoliikenteen harjoittajat voivat säilyttää kyseiset lokitiedot niin kauan kun on tarpeen näitä menettelyjä varten. Tällöin niiden on poistettava kyseiset lokitiedot välittömästi, kun niitä ei enää tarvita näissä menettelyissä. 14 artikla Toimet, joita sovelletaan, jos reitittimen käyttö on teknisistä syistä mahdotonta 1.Jos reitittimen käyttö API-tietojen toimittamiseen on teknisistä syistä mahdotonta reitittimen toimintahäiriön vuoksi, eu-LISA antaa tästä teknisestä toimintahäiriöstä välittömästi automaattisen ilmoituksen lentoliikenteen harjoittajille ja toimivaltaisille rajaviranomaisille. Tällaisessa tapauksessa eu-LISA toteuttaa välittömästi toimenpiteitä reitittimen käytön estävän teknisen toimintahäiriön korjaamiseksi ja ilmoittaa välittömästi kyseisille osapuolille, kun häiriö on korjattu onnistuneesti. Näiden ilmoitusten välisenä aikana 6 artiklan 1 kohtaa ei sovelleta siltä osin kuin tämä tekninen toimintahäiriö estää API-tietojen siirtämisen reitittimelle. Tässä tapauksessa 4 artiklan 1 kohtaa ja 8 artiklan 1 kohtaa ei myöskään sovelleta kyseisiin API-tietoihin kyseisenä ajanjaksona. 2.Jos reitittimen käyttö API-tietojen toimittamiseen on teknisistä syistä mahdotonta 20 artiklassa tarkoitettujen jäsenvaltion järjestelmien tai infrastruktuurin toimintahäiriön vuoksi, kyseisen jäsenvaltion toimivaltaisten rajaviranomaisten on välittömästi annettava tästä teknisestä toimintahäiriöstä automaattinen ilmoitus lentoliikenteen harjoittajille, muiden jäsenvaltioiden toimivaltaisille viranomaisille, eu-LISAlle ja komissiolle. Tällaisessa tapauksessa kyseisen jäsenvaltion on myös välittömästi toteutettava toimenpiteitä reitittimen käytön estävän teknisen toimintahäiriön korjaamiseksi ja ilmoitettava välittömästi kyseisille osapuolille, kun häiriö on korjattu onnistuneesti. Näiden ilmoitusten välisenä aikana 6 artiklan 1 kohtaa ei sovelleta siltä osin kuin tämä tekninen toimintahäiriö estää API-tietojen siirtämisen reitittimelle. Tässä tapauksessa 4 artiklan 1 kohtaa ja 8 artiklan 1 kohtaa ei myöskään sovelleta kyseisiin API-tietoihin kyseisenä ajanjaksona.

3.Jos reitittimen käyttö API-tietojen toimittamiseen on teknisistä syistä mahdotonta 21 artiklassa tarkoitettujen lentoliikenteen harjoittajan järjestelmien tai infrastruktuurin toimintahäiriön vuoksi, kyseisen lentoliikenteen harjoittajan on välittömästi annettava tästä teknisestä toimintahäiriöstä automaattinen ilmoitus toimivaltaisille rajaviranomaisille, eu-LISAlle ja komissiolle. Tällaisessa tapauksessa lentoliikenteen harjoittajan on myös välittömästi toteutettava toimenpiteitä reitittimen käytön estävän teknisen toimintahäiriön korjaamiseksi ja ilmoitettava välittömästi kyseisille osapuolille, kun häiriö on korjattu onnistuneesti. Näiden ilmoitusten välisenä aikana 6 artiklan 1 kohtaa ei sovelleta siltä osin kuin tämä tekninen toimintahäiriö estää API-tietojen siirtämisen reitittimelle. Tässä tapauksessa 4 artiklan 1 kohtaa ja 8 artiklan 1 kohtaa ei myöskään sovelleta kyseisiin API-tietoihin kyseisenä ajanjaksona. Kun tekninen toimintahäiriö on korjattu onnistuneesti, asianomaisen lentoliikenteen harjoittajan on viipymättä toimitettava 29 artiklassa tarkoitetulle toimivaltaiselle kansalliselle valvontaviranomaiselle raportti, joka sisältää kaikki tarvittavat tiedot teknisestä toimintahäiriöstä, mukaan lukien teknisen toimintahäiriön syyt, häiriön laajuus ja seuraukset sekä häiriön korjaamiseksi toteutetut toimenpiteet. 4 LUKU HENKILÖTIETOJEN SUOJAA KOSKEVAT ERITYISSÄÄNNÖKSET 15 artikla Rekisterinpitäjät Toimivaltaiset rajaviranomaiset ovat asetuksen (EU) 2016/679 4 artiklan 7 alakohdassa tarkoitettuja rekisterinpitäjiä, kun kyseessä on reitittimen kautta toimitettujen henkilötietoja sisältävien API-tietojen käsittely, mukaan lukien näiden tietojen toimittaminen ja teknisistä syistä tapahtuva tallentaminen reitittimelle, sekä tämän asetuksen 7 artiklassa tarkoitettu henkilötietoja sisältävien API-tietojen käsittely. Lentoliikenteen harjoittajat ovat asetuksen (EU) 2016/679 4 artiklan 7 alakohdassa tarkoitettuja rekisterinpitäjiä, kun kyseessä on henkilötietoja sisältävien API-tietojen käsittely kyseisten tietojen keräämiseksi ja siirtämiseksi reitittimelle tämän asetuksen mukaisesti. 16 artikla Henkilötietojen käsittelijä eu-LISA on asetuksen (EU) 2018/1725 3 artiklan 12 alakohdassa tarkoitettu henkilötietojen käsittelijä, kun kyseessä on reitittimen kautta toimitettujen henkilötietoja sisältävien API-tietojen käsittely tämän asetuksen ja asetuksen (EU) [API-lainvalvonta-asetus] mukaisesti. 17 artikla Turvallisuus 1.eu-LISA varmistaa tämän asetuksen ja asetuksen (EU) [API-lainvalvonta-asetus] nojalla käsittelemiensä API-tietojen, erityisesti henkilötietoja sisältävien API-tietojen, turvallisuuden. Toimivaltaisten rajaviranomaisten ja lentoliikenteen harjoittajien on varmistettava tämän asetuksen nojalla käsittelemiensä API-tietojen, erityisesti henkilötietoja sisältävien API-tietojen, turvallisuus. eu-LISA, toimivaltaiset rajaviranomaiset ja lentoliikenteen harjoittajat tekevät yhteistyötä vastuualueidensa mukaisesti ja unionin lainsäädäntöä noudattaen tietojen turvallisuuden varmistamiseksi. 2.Varmistaakseen reitittimen ja reitittimen kautta toimitettavien API-tietojen, erityisesti henkilötietoja sisältävien API-tietojen, turvallisuuden eu-LISA toteuttaa tarvittavat toimenpiteet, mukaan lukien turvallisuussuunnitelman, toiminnan jatkuvuussuunnitelman ja palautumissuunnitelman laatiminen, toteuttaminen ja säännöllinen päivittäminen, jotta a)reititin suojataan fyysisesti, myös laatimalla varautumissuunnitelmia reitittimen kriittisten komponenttien suojaamiseksi; b)estetään erityisesti asianmukaisia salaustekniikoita käyttäen API-tietojen luvaton käsittely, mukaan lukien tietojen luvaton käyttö, jäljentäminen, muuttaminen tai poistaminen, sekä siirrettäessä API-tietoja reitittimelle tai reitittimeltä että säilytettäessä API-tietoja reitittimellä, kun se on tarpeen tietojen toimittamisen päätökseen saattamiseksi; c)varmistetaan, että on mahdollista tarkistaa ja määrittää, mille toimivaltaisille rajaviranomaisille tai matkustajatietoyksiköille API-tietoja toimitetaan reitittimen kautta; d)ilmoitetaan asianmukaisesti eu-LISAn hallintoneuvostolle kaikista reitittimen toiminnassa ilmenneistä vioista;

e)valvotaan tässä artiklassa ja asetuksessa (EU) 2018/1725 edellytettyjen turvatoimien vaikuttavuutta ja arvioidaan ja päivitetään näitä turvatoimia tarvittaessa teknisen tai operatiivisen kehityksen perusteella. Tämän kohdan ensimmäisessä alakohdassa tarkoitetut toimenpiteet eivät vaikuta asetuksen (EU) 2018/1725 33 artiklaan tai asetuksen (EU) 2016/679 32 artiklaan. 18 artikla Omavalvonta Lentoliikenteen harjoittajien ja toimivaltaisten viranomaisten on valvottava, että ne noudattavat tämän asetuksen mukaisia velvoitteitaan, erityisesti henkilötietoja sisältävien API-tietojen käsittelyn osalta, muun muassa tarkastamalla säännöllisesti 13 artiklassa tarkoitetut lokitiedot. 19 artikla Henkilötietojen suojaa koskevat tarkastukset 1.Asetuksen (EU) 2016/679 51 artiklassa tarkoitettujen toimivaltaisten kansallisten tietosuojaviranomaisten on varmistettava, että toimivaltaisten rajaviranomaisten tätä asetusta sovellettaessa suorittamat henkilötietoja sisältävien API-tietojen käsittelytoimet tarkastetaan asiaankuuluvien kansainvälisten tarkastusstandardien mukaisesti vähintään joka neljäs vuosi. 2.Euroopan tietosuojavaltuutettu varmistaa, että eu-LISAn tätä asetusta ja asetusta (EU) [API-lainvalvonta-asetus] sovellettaessa suorittamat henkilötietoja sisältävien API-tietojen käsittelytoimet tarkastetaan asiaankuuluvien kansainvälisten tarkastusstandardien mukaisesti vähintään kerran vuodessa. Tarkastuksesta laaditaan kertomus, joka toimitetaan Euroopan parlamentille, neuvostolle, komissiolle, jäsenvaltioille ja eu-LISAlle. Lisäksi eu-LISAlle annetaan tilaisuus esittää huomautuksia ennen kertomusten hyväksymistä. 3.Edellä 2 kohdassa tarkoitettujen käsittelytoimien osalta eu-LISA toimittaa Euroopan tietosuojavaltuutetulle tämän pyytämät tiedot ja antaa hänelle pääsyn kaikkiin hänen pyytämiinsä asiakirjoihin ja 13 artiklan 1 kohdassa tarkoitettuihin lokitietoihin sekä antaa hänelle milloin tahansa pääsyn kaikkiin eu-LISAn toimitiloihin. 5 LUKU YHTEYDET JA REITITINTÄ KOSKEVAT LISÄMÄÄRÄYKSET 20 artikla Toimivaltaisten rajaviranomaisten yhteydet reitittimeen 1.Jäsenvaltioiden on varmistettava, että niiden toimivaltaiset rajaviranomaiset on yhdistetty reitittimeen. Niiden on myös varmistettava, että toimivaltaisten rajaviranomaisten järjestelmät ja infrastruktuuri tämän asetuksen mukaisesti siirrettävien API-tietojen vastaanottamista varten integroidaan reitittimeen. Jäsenvaltioiden on varmistettava, että yhdistäminen ja integrointi reitittimeen antavat niiden toimivaltaisille rajaviranomaisille mahdollisuuden vastaanottaa API-tietoja ja jatkokäsitellä niitä sekä vaihtaa niihin liittyviä viestejä laillisesti, turvallisesti, tehokkaasti ja nopeasti. 2.Siirretään komissiolle valta antaa 37 artiklan mukaisesti delegoituja säädöksiä, joilla täydennetään tätä asetusta vahvistamalla tarvittavat yksityiskohtaiset säännöt, jotka koskevat 1 kohdassa tarkoitettua yhdistämistä ja integrointia reitittimeen. 21 artikla Lentoliikenteen harjoittajien yhteydet reitittimeen

1.Lentoliikenteen harjoittajien on varmistettava, että ne on yhdistetty reitittimeen. Niiden on myös varmistettava, että niiden järjestelmät ja infrastruktuuri tämän asetuksen mukaista API-tietojen reitittimelle siirtämistä varten integroidaan reitittimeen. Lentoliikenteen harjoittajien on varmistettava, että yhdistäminen ja integrointi reitittimeen antavat niille mahdollisuuden siirtää API-tietoja sekä vaihtaa niihin liittyviä viestejä laillisesti, turvallisesti, tehokkaasti ja nopeasti. 2.Siirretään komissiolle valta antaa 37 artiklan mukaisesti delegoituja säädöksiä, joilla täydennetään tätä asetusta vahvistamalla tarvittavat yksityiskohtaiset säännöt, jotka koskevat 1 kohdassa tarkoitettua yhdistämistä ja integrointia reitittimeen. 22 artikla Reitittimen suunnitteluun ja kehittämiseen liittyvät eu-LISAn tehtävät 1.eu-LISA vastaa reitittimen fyysisen arkkitehtuurin suunnittelusta, myös teknisten eritelmien määrittelystä. 2.eu-LISA vastaa reitittimen kehittämisestä ja mahdollisista teknisistä mukautuksista, joita reitittimen toiminta edellyttää. Reitittimen kehittäminen koostuu teknisten eritelmien laatimisesta ja täytäntöönpanosta, testauksesta ja hankkeen kehittämisvaiheen yleisestä hallinnoinnista ja koordinoinnista. 3.eu-LISA varmistaa, että reititin suunnitellaan ja sitä kehitetään siten, että se tarjoaa tässä asetuksessa ja asetuksessa (EU) [API-lainvalvonta-asetus] määritellyt toiminnot, ja että reititin otetaan käyttöön mahdollisimman pian sen jälkeen, kun komissio on antanut 5 artiklan 4 kohdassa, 6 artiklan 3 kohdassa, 11 artiklan 4 kohdassa, 20 artiklan 2 kohdassa ja 21 artiklan 2 kohdassa säädetyt delegoidut säädökset. 4.Kun eu-LISA katsoo, että kehittämisvaihe on saatettu päätökseen, se suorittaa ilman aiheetonta viivytystä reitittimen kattavan testauksen yhteistyössä toimivaltaisten rajaviranomaisten, matkustajatietoyksiköiden ja muiden asiaankuuluvien jäsenvaltioiden viranomaisten ja lentoliikenteen harjoittajien kanssa ja ilmoittaa komissiolle testin tuloksista. 23 artikla eu-LISAn tehtävät, jotka liittyvät reitittimen ylläpitoon ja tekniseen hallinnointiin 1.eu-LISA ylläpitää reititintä teknisissä tiloissaan. 2.eu-LISA vastaa reitittimen teknisestä hallinnoinnista, mukaan lukien sen ylläpito ja tekninen kehittäminen, siten, että varmistetaan API-tietojen turvallinen, tehokas ja nopea toimittaminen reitittimen kautta tämän asetuksen ja asetuksen (EU) [API-lainvalvonta-asetus] mukaisesti. Reitittimen tekniseen hallinnointiin kuuluu kaikkien niiden tehtävien suorittaminen ja teknisten ratkaisujen toteuttaminen, jotka ovat tarpeen reitittimen moitteettoman toiminnan varmistamiseksi keskeytymättä ympäri vuorokauden seitsemänä päivänä viikossa tämän asetuksen ja asetuksen (EU) [API-lainvalvonta-asetus] mukaisesti. Siihen kuuluvat ylläpito ja tekninen kehittäminen, jotka ovat tarpeen sen varmistamiseksi, että reitittimen toiminnan tekninen laatu on tyydyttävällä tasolla, erityisesti API-tietojen toimittamisen saatavuuden, tar